


	Þetta skjal inniheldur samþykktar lyfjaupplýsingar fyrir Azacitidine Mylan, þar sem breytingar frá fyrra ferli sem hafa áhrif á lyfjaupplýsingarnar (EMA/N/0000317191) eru auðkenndar.

Nánari upplýsingar er að finna á vefsíðu Lyfjastofnunar Evrópu: https://www.ema.europa.eu/en/medicines/human/epar/azacitidine-mylan

























VIÐAUKI I

SAMANTEKT Á EIGINLEIKUM LYFS




1.	HEITI LYFS

Azacitidine Mylan 25 mg/ml stungulyfsstofn, dreifa


2.	INNIHALDSLÝSING

Hvert hettuglas með stofni inniheldur 100 mg azasitidín. Eftir blöndun inniheldur hver ml af dreifu 25 mg azasitidín.

Sjá lista yfir öll hjálparefni í kafla 6.1.


3.	LYFJAFORM

Stungulyfsstofn, dreifa (stungulyfsstofn).
Hvítur, frostþurrkaður stofn.


4.	KLÍNÍSKAR UPPLÝSINGAR

4.1	Ábendingar

Azacitidine Mylan er ætlað til meðferðar hjá fullorðnum sjúklingum, sem ekki teljast hæfir til beinmergsígræðslu (HSCT), og eru með:
miðlungs‑2 og há-áhættu mergrangvöxt (MDS) samkvæmt “International Prognostic Scoring System” (IPSS),
langvinnt mergfrumu- og einkjörnungahvítblæði (CMML) með 10 – 29% mergkímfrumur, án mergofvaxtarröskunar,
brátt mergfrumuhvítblæði (AML) með 20 – 30% kímfrumum og fjöllínulegum rangvexti, samkvæmt flokkun Alþjóðaheilbrigðisstofnunarinnar (WHO),
brátt mergfrumuhvítblæði með >30% mergkímfrumur samkvæmt flokkun Alþjóðaheilbrigðisstofnunarinnar.

4.2	Skammtar og lyfjagjöf

Azacitidine Mylan meðferð skal hafin og henni fylgt eftir af lækni sem hefur reynslu af notkun krabbameinslyfja. Fyrir meðferð á að gefa sjúklingum lyf til varnar ógleði og uppköstum.

Skammtar
Ráðlagður byrjunarskammtur í fyrstu meðferðarlotu fyrir alla sjúklinga, burtséð frá blóðsjúkdómafræðilegum grunngildum, er 75 mg/m² af líkamsyfirborði, sprautað daglega undir húð í 7 daga, með 21 dags hléi í kjölfarið (28 daga meðferðarlota).-

Mælt er með því að sjúklingarnir fái að minnsta kosti 6 meðferðarlotur. Meðferðinni skal haldið áfram eins lengi og sjúklingur hefur ávinning af henni eða þar til sjúkdómurinn ágerist.

Sjúklingum þarf að fylgja eftir með tilliti til blóðgilda, beinmergsbælingar og eituráhrifa á nýru (sjá kafla 4.4); Frestun meðferðar eða skammtalækkun kann að reynast nauðsynleg samkvæmt neðangreindu.
[bookmark: _Hlk101253308]
Azacitidine Mylan má ekki skipta út fyrir azacitidín til inntöku. Vegna mismunandi útsetningar er skammtur og skammtaáætlun fyrir azacitidín til inntöku frábrugðið því sem gildir fyrir azacitidín stungulyf. Heilbrigðisstarfsmönnum er ráðlagt að staðfesta heiti lyfsins, skammta og íkomuleið.

Prófanir á rannsóknarstofum
Ákvarða þarf lifrarstarfsemi, sermiskreatínín og bíkarbónat í sermi áður en meðferð hefst og fyrir hverja meðferðarlotu. Meta þarf blóðhag áður en meðferðin hefst og síðan eftir þörfum til að vakta svörun og eiturvirkni en eigi sjaldnar en í upphafi hverrar meðferðarlotu.

Aðlögun skammta vegna beinmergsbælingar
Beinmergsbæling er skilgreind sem lægsta mælda blóðgildi (hámarkslækkun) í tiltekinni meðferðarlotu ef blóðflögur eru ≤50,0 × 109/l og/eða heildarfjöldi daufkyrninga (ANC) er ≤1 × 109/l.

Bati eftir beinmergsbælingu er skilgreindur sem hækkun í þeim frumulínum sem höfðu lækkað um að minnsta kosti helminginn af heildarmismuninum milli hámarkslækkunar og grunngildis að viðbættu gildi hámarkslækkunar (þ.e. blóðgildi við bata ≥ gildi eftir hámarkslækkun + (0,5 × [|grunngildi – gildi eftir hámarkslækkun|]).

Sjúklingar sem ekki voru með lækkuð grunnblóðgildi (þ.e. hvít blóðkorn (WBC) ≥3,0 × 109/L, heildarfjöldi daufkyrninga (ANC) ≥1,5 × 109/L og blóðflögur ≥75,0 × 109/L) fyrir upphafsmeðferð

Ef beinmergsbæling kemur í kjölfar Azacitidine Mylan meðferðar ætti að seinka næstu lotu meðferðarinnar uns blóðflögufjöldi ásamt heildarfjölda daufkyrninga (ANC) er aftur eðlilegur. Náist bati innan 14 daga er engrar skammtaaðlögunar þörf. Hafi hins vegar bati ekki náðst innan 14 daga, þá skal minnka skammta í samræmi við töfluna hér á eftir. Í framhaldi af þessum breytingum verður lotulengdin aftur 28 dagar.

	Gildi hámarkslækkunar í lotu
	Skammts í næstu lotu náist bati* ekki innan 14 daga (%)

	ANC (× 109/l)
	Blóðflögur (× 109/l)
	

	≤1,0
	≤50,0
	50%

	>1,0
	>50,0
	100%


* Bati = gildi ≥ gildi eftir hámarkslækkun + (0,5 × [grunngildi – gildi eftir hámarkslækkun])

Sjúklingar sem eru með lækkuð grunnblóðgildi (þ.e. hvít blóðkorn <3,0 × 109/l eða heildarfjöldi daufkyrninga <1,5 × 109/l eða blóðflögur <75,0 × 109/l) fyrir upphafsmeðferð
Ekki þarf að seinka næstu lotu né heldur gera neina aðlögun á skammti í kjölfar Azacitidine Mylan meðferðar ef fækkun hvítra blóðkorna eða heildarfjöldi daufkyrninga eða blóðflagna er ≤50% frá því áður en meðferð hófst eða meiri en 50% og bati kemur fram við frumulínusamanburð.

Ef fækkun hvítra blóðkorna eða heildarfjöldi daufkyrninga eða blóðflagna er meiri en 50% frá því sem var áður en meðferð hófst og komi enginn bati fram við frumulínusamanburð, ætti að seinka næstu lotu Azacitidine Mylan meðferðarinnar uns blóðflögufjöldinn ásamt heildarfjölda daufkyrninga er aftur eðlilegur. Náist bati innan 14 daga er engrar skammtaaðlögunar þörf. Hafi hins vegar bati ekki náðst innan 14 daga, ætti að ganga úr skugga um frumumagn í beinmerg. Ef frumumagn í beinmerg er >50% þarf engrar skammtaaðlögunar við. Ef frumumagn beinmergjar er ≤50% ætti að seinka meðferð og minnka skammt í samræmi við það sem sett er fram í töflunni hér fyrir neðan:

	Frumumagn í beinmerg
	Skammts í næstu lotu náist bati ekki innan 14 daga (%)

	
	Bati* ≤21 dagur
	Bati* >21 dagur

	15 – 50%
	100%
	50%

	<15%
	100%
	33%


* Bati = gildi ≥ gildi eftir hámarkslækkun + (0,5 × [grunngildi – gildi eftir hámarkslækkun])

Í framhaldi af þessum breytingum verður lengd næstu lotu aftur 28 dagar.

Sérstakir hópar
Aldraðir
Ekki er ráðlögð nein sérstök skammtaaðlögun fyrir aldraða. Þar sem aldraðir sjúklingar eru líklegri til að vera með skerta nýrnastarfsemi kann að vera gagnlegt að fylgjast með nýrnastarfsemi þeirra.

Sjúklingar með skerta nýrnastarfsemi
Azacitidine Mylan má gefa sjúklingum með skerta nýrnastarfsemi án aðlögunar upphafsskammts (sjá kafla 5.2). Ef fram kemur óútskýrð lækkun á bíkarbónati í sermi sem er minni en 20 mmól/l, skal minnka skammtinn um 50% í næstu lotu. Ef fram koma óútskýrðar hækkanir á kreatíníni í sermi eða köfnunarefni úr þvagefni í blóði (BUN) ≥2 falt yfir grunngildi og yfir eðlilegum efri mörkum (ULN) skal seinka næstu lotu þar til gildin verða eðlileg aftur eða ná grunngildi og skammtinn skal þá minnka um 50% í næstu meðferðarlotu (sjá kafla 4.4).-

Sjúklingar með skerta lifrarstarfsemi
Engar formlegar rannsóknir hafa verið gerðar á sjúklingum með skerta lifrarstarfsemi (sjá kafla 4.4). Hvað varðar sjúklinga sem búa við alvarlega skerðingu á lifrarstarfsemi þarf að fylgjast mjög vel með aukaverkunum. Ekki er ráðlögð nein sérstök aðlögun á upphafsskammti hvað varðar sjúklinga sem eru með skerta lifrarstarfsemi þegar meðferð hefst; breytingar á skömmtum eftir það skal byggja á blóðgildum. Azacitidine Mylan er ekki ætlað sjúklingum með langt gengið illkynja lifraræxli (sjá kafla 4.3 og 4.4).

Börn
Ekki hefur enn verið sýnt fram á öryggi og verkun Azacitidine Mylan hjá börnum á aldrinum 0–17 ára. Fyrirliggjandi upplýsingar eru tilgreindar í köflum 4.8, 5.1 og 5.2 en ekki er hægt að ráðleggja ákveðna skammta á grundvelli þeirra.

Lyfjagjöf
Blönduðu Azacitidine Mylan skal sprauta undir húð á upphandlegg, læri eða kvið.

Skipta þarf reglulega um stungustaði. Hverja inndælingu skal framkvæma í að minnsta kosti 2,5 cm fjarlægð frá þeirri síðustu og aldrei má sprauta í húðsvæði sem eru aum, marin, rauð eða hafa harðnað.

Eftir blöndun má ekki sía dreifuna. Sjá leiðbeiningar í kafla 6.6 um blöndun lyfsins fyrir gjöf.

4.3	Frábendingar

Ofnæmi fyrir virka efninu eða einhverju hjálparefnanna sem talin eru upp í kafla 6.1.
Langt gengið illkynja lifraræxli (sjá kafla 4.4).
Brjóstagjöf (sjá kafla 4.6).

4.4	Sérstök varnaðarorð og varúðarreglur við notkun

Beinmergsbæling
Meðferð með azasitidíni hefur verið sett í samhengi við blóðleysi, daufkyrningafæð og blóðflagnafæð, einkum samhliða fyrstu 2 meðferðarlotunum (sjá kafla 4.8). Rannsókn á blóðgildum skal gera eftir þörfum til að fylgja eftir svörun og beinmergsbælingu, í það minnsta í upphafi hverrar meðferðarlotu. Eftir fyrstu lyfjagjöf, með þeim skammti sem ráðlagður er, skal fresta lyfjagjöf eða lækka skammta í samræmi við hámarkslækkun og blóðgildi (sjá kafla 4.2). Sjúklingum skal ráðlagt að skýra frá hitahækkunum. Sjúklingum og læknum er einnig ráðlagt að vera á varðbergi gagnvart vísbendingum og einkennum um blæðingu.

Skert lifrarstarfsemi
Engar formlegar rannsóknir hafa verið gerðar á sjúklingum með skerta lifrarstarfsemi. Tilkynnt hefur verið um ágengt lifrardá og dauða hjá sjúklingum með mikla æxlisbyrði vegna meinvarpa meðan á meðferð með azasitidín stendur, einkum gildir þetta um sjúklinga með grunnalbúmíngildi í sermi <30 g/l. Azasitidín er ekki ætlað sjúklingum með illkynja lifraræxli (sjá kafla 4.3).

Skert nýrnastarfsemi
Tilkynnt var um frávik í nýrnastarfsemi, frá hækkuðu kreatíníni í sermi allt að nýrnabilun og dauða, hjá sjúklingum sem fengu azasitidín í æð ásamt öðrum krabbameinslyfjum. Auk þess kom fram nýrnapíplablóðsýring, skilgreind sem lækkun sermisbíkarbónats niður í<20 mmól/l, ásamt basísku þvagi og lækkuðu kalíumgildi í sermi (sermiskalíum <3 mmól/l) hjá 5 einstaklingum með langvinnt mergfrumuhvítblæði (CML) sem voru meðhöndlaðir með azasitidíni og etópósíti. Ef fram koma óútskýrðar lækkanir á sermisbíkarbónati (<20 mmól/l) eða hækkanir á sermiskreatíníni eða köfnunarefni úr þvagefni í blóði skal minnka skammtinn eða seinka lyfjagjöf (sjá kafla 4.2).

Ráðleggja skal sjúklingum að láta heilbrigðisstarfsmann vita án tafar ef þvaglát verða minni en áður eða þvagþurrð á sér stað.

Þrátt fyrir að enginn klínískt mikilvægur munur á tíðni aukaverkana hafi komið fram hjá sjúklingum með eðlilega nýrnastarfsemi samanborið við sjúklinga með skerta nýrnastarfsemi skal hafa sjúklinga með skerta nýrnastarfsemi undir nákvæmu eftirliti hvað varðar eiturvirkni, þar sem azasitidín og/eða umbrotsefni þess skiljast fyrst og fremst út gegnum nýrun (sjá kafla 4.2).

Prófanir á rannsóknarstofum
Ákvarða þarf lifrarstarfsemi, sermiskreatínín og bíkarbónat í sermi áður en meðferð hefst og fyrir hverja meðferðarlotu. Meta þarf blóðhag áður en meðferðin hefst og síðan eftir þörfum til að vakta svörun og eiturvirkni en eigi sjaldnar en í upphafi hverrar meðferðarlotu, sjá einnig kafla 4.8.

Hjarta og lungnasjúkdómar
Sjúklingar sem eiga sér sögu um alvarlega hjartabilun, sjúkdómssögu um óstöðuga hjartastarfsemi eða lungnasjúkdóm voru útilokaðir frá lykilskráningarrannsóknunum (AZA PH GL 2003 CL 001 og AZA-AML-001) og því hefur ekki verið gengið úr skugga um öryggi og verkun meðferðar með azasitidíni hjá sjúklingum í þessum hópi. Nýlegar upplýsingar fengnar úr klínískri rannsókn hjá sjúklingum með þekkta sögu um hjarta- og æðasjúkdóm eða lungnasjúkdóm sýndu marktækt aukna tíðni hjartaatvika hjá þeim sem fengu azasitidín (sjá kafla 4.8). Því er mælt með því að varúðar sé gætt þegar azasitidíni er ávísað fyrir þessa sjúklinga.
Íhuga skal mat á hjarta- og lungnastarfsemi áður en meðferð er hafin og meðan á meðferð stendur.

Drepmyndandi fellsbólga (e. necrotising fasciitis)
Greint hefur verið frá drepmyndandi fellsbólgu, þ.m.t. banvænum tilfellum, hjá sjúklingum á meðferð með azasitidíni. Hætta skal meðferð með azasitidíni hjá sjúklingum sem fá drepmyndandi fellsbólgu og hefja viðeigandi meðferð án tafar.

Æxlislýsuheilkenni
Þeir sjúklingar sem eiga æxlislýsuheilkenni á hættu eru þeir sjúklingar sem voru með mikla æxlisbyrði fyrir meðferð.
Fylgjast á náið með þessum sjúklingum og grípa til viðeigandi varúðarráðstafana.

Aðgreiningarheilkenni (differentiation syndrome)
Greint hefur verið frá aðgreiningarheilkenni (einnig þekkt sem retínósýruheilkenni) hjá sjúklingum sem fá azasitidín með inndælingu. Aðgreiningarheilkenni getur verið banvænt og einkenni og klínískar niðurstöður eru m.a. andnauð, lungnaíferð, hiti, útbrot, lungnabjúgur, útlægur bjúgur, hröð þyngdaraukning, vökvi í fleiðruholi, gollurshússvökvi, lágþrýstingur og nýrnastarfstruflun (sjá kafla 4.8). Íhuga skal meðferð með háskammta barksterum í bláæð og eftirlit með blóðaflfræðilegum gildum (haemodynamic) við fyrstu einkenni eða teikn sem benda til aðgreiningarheilkennis. Íhuga skal að stöðva tímabundið meðferð með azasitidín-stungulyfi þar til einkenni lagast og gæta á varúðar ef meðferð er hafin að nýju.

4.5	Milliverkanir við önnur lyf og aðrar milliverkanir

Samkvæmt in vitro rannsóknarniðurstöðum virðast umbrot azasitidíns ekki eiga sér stað fyrir tilstuðlan cýtókróm P450 ísóensíma (CYPs), UDP-glúkúrónósýl-transferasa (UGTs), súlfótransferasa (SULTs) eða glútatíón-transferasa (GSTs); því teljast milliverkanir sem tengjast þessum umbrotaensímum in vivo fremur ólíklegar.

Klínískt marktæk hamlandi eða hvetjandi áhrif azasitidíns á cýtókróm P450 ensím eru ólíkleg (sjá kafla 5.2).

Ekki hafa verið gerðar neinar formlegar klínískar rannsóknir á milliverkunum lyfja við azasitidín.

4.6	Frjósemi, meðganga og brjóstagjöf

Konur sem geta orðið þungaðar / Getnaðarvarnir karla og kvenna
Konur sem geta orðið þungaðar verða að nota örugga getnaðarvörn meðan á meðferðinni stendur og í a.m.k. 6 mánuði eftir að meðferð lýkur. Körlum skal ráðlagt að geta ekki barn meðan á meðferð stendur og þeir verða að nota örugga getnaðarvörn meðan á meðferð stendur og í a.m.k. 3 mánuði eftir að meðferð lýkur.

Meðganga
Ekki liggja fyrir neinar fullnægjandi upplýsingar um notkun azasitidín á meðgöngu. Rannsóknir á músum hafa sýnt eiturverkanir á æxlun (sjá kafla 5.3). Hugsanleg áhætta fyrir menn er ekki þekkt. Samkvæmt niðurstöðum rannsókna á dýrum og verkunarhætti azasitidíns ætti ekki að nota það meðan á meðgöngu stendur, einkanlega ekki fyrstu þrjá mánuði meðgöngu nema því aðeins að ekki verði hjá því komist. Vega skal ávinning af meðferð í hverju einstöku tilviki á móti hugsanlegri áhættu á fósturskaða.

Brjóstagjöf
Ekki er vitað hvort azasitidín eða umbrotsefni þess skiljast út í brjóstamjólk hjá mönnum.Vegna mögulegra alvarlegra aukaverkana á barn sem er á brjósti, má ekki hafa barn á brjósti meðan á meðferð með azasitidíni stendur.

Frjósemi
Engar niðurstöður eru til um rannsóknir á mönnum hvað varðar áhrif azasitidíns á frjósemi. Hvað dýr varðar hafa aukaverkanir á frjósemi karldýra verið skráðar við notkun azasitidíns (sjá kafla 5.3). Karlkyns sjúklingum skal ráðlagt að leita ráðgjafar um geymslu sæðis áður en þeir hefja meðferðina.

4.7	Áhrif á hæfni til aksturs og notkunar véla

Azasitidín hefur lítil eða væg áhrif á hæfni til aksturs og notkunar véla. Greint hefur verið frá þreytu meðan á notkun azasitidíns stendur. Því er mælt með varúð við akstur og notkun véla.

4.8	Aukaverkanir

Samantekt á upplýsingum um öryggi
Fullorðnir sjúklingar með MDS, CMML og AML (20 – 30% mergkímfrumur)
Aukaverkanir sem mögulega eða líklega má rekja til azasitidín lyfjagjafar hafa komið fram hjá 97% sjúklinga.

Meðal algengustu alvarlegra aukaverkana sem komið hafa fram í lykilrannsókninni (AZA PH GL 2003 CL 001) eru daufkyrningafæð ásamt hita (8,0%) og blóðleysi (2,3%), sem einnig voru tilkynntar í stuðningsrannsóknunum (CALGB 9221 og CALGB 8921). Aðrar alvarlegar aukaverkanir í þessum 3 rannsóknum voru sýkingar svo sem sýklasótt af völdum daufkyrningafæðar (0,8%) og lungnabólga (2,5%) (sem í sumum tilvikum hefur leitt til dauða), blóðflagnafæð (3,5%), ofnæmisviðbrögð (0,25%) og blæðingar (t.d. heilablæðing [0,5%], blæðing i meltingarvegi [0,8%] og innankúpublæðing [0,5%]).

Algengustu skráðar aukaverkanir við azasitidín meðferð voru aukaverkanir á blóð (71,4%), meðal þeirra blóðflagnafæð, daufkyrningafæð og hvítfrumufæð (venjulega 3.–4. stig), áhrif á meltingarfæri (60,6%) að meðtalinni ógleði, uppköstum (venjulega 1.–2. stig) eða þá aukaverkanir á stungustað í húð (77,1%; venjulega 1.–2. stig).

Fullorðnir sjúklingar á aldrinum 65 ára og eldri með AML með >30% mergkímfrumur
Algengustu alvarlegu aukaverkanirnar (≥10%) sem sáust í azasitidín meðferðararminum í AZA-AML-001 voru daufkyrningafæð ásamt hita (25,0%), lungnabólga (20,3%) og sótthiti (10,6%). Aðrar alvarlegar aukaverkanir sem sjaldnar voru tilkynntar í azasitidín meðferðararminum voru sýklasótt (5,1%), blóðleysi (4,2%), sýklasótt ásamt daufkyrningafæð (3,0%), þvagfærasýking (3,0%), blóðflagnafæð (2,5%), daufkyrningafæð (2,1%), húðbeðsbólga (2,1%), sundl (2,1%) og mæði (2,1%).

Algengustu aukaverkanirnar (≥30%) sem tilkynnt var um af azasitidínmeðferð voru aukaverkanir á meltingarfæri, þ.m.t. hægðatregða (41,9%), ógleði (39,8%) og niðurgangur (36,9%; yfirleitt á 1. eða 2. stigi), almennar aukaverkanir og aukaverkanir á íkomustað þ.m.t. sótthiti (37,7%); yfirleitt á 1. eða 2. stigi) og aukaverkanir á blóð, þ.m.t. daufkyrningafæð ásamt hita (32,2%) og daufkyrningafæð (30,1%; yfirleitt á 3. eða 4. stigi).

Tafla yfir aukaverkanir
Í töflu 1 hér á eftir eru taldar upp aukaverkanir sem tengjast meðferð með azasitidíni, sem fram komu í helstu klínískum rannsóknunum á MDS og AML og við eftirlit eftir markaðssetningu.

Tíðni er skilgreind sem: mjög algengar (≥1/10), algengar (≥1/100 til <1/10), sjaldgæfar (≥1/1.000 til <1/100), mjög sjaldgæfar (≥1/10.000 til <1/1.000), koma örsjaldan fyrir (<1/10.000), tíðni ekki þekkt (ekki hægt að áætla tíðni út frá fyrirliggjandi gögnum). Innan tíðniflokka eru alvarlegustu aukaverkanirnar taldar upp fyrst. Aukaverkunum í töflunni hér á eftir er raðað eftir hæstu tíðni sem fram kemur í helstu klínísku rannsóknunum.

Tafla 1: Aukaverkanir tilkynntar hjá sjúklingum með MDS eða AML sem fengu meðferð með azasitidíni (klínískar rannsóknir og eftirlit eftir markaðssetningu)

	Flokkun eftir líffærum
	Mjög algengar
	Algengar
	Sjaldgæfar
	Mjög sjaldgæfar
	Tíðni ekki þekkt

	Sýkingar af völdum sýkla og sníkjudýra
	lungnabólga*, (þ.m.t. af völdum baktería, veira og sveppa), hálsbólga
	sýklasótt* (þ.m.t. af völdum baktería, veira og sveppa), sýklasótt af völdum daufkyrningafæðar*, öndunarfærasýking (þ.m.t. sýking í efri öndunarvegum og berkjubólga), þvagfærasýking, húðbeðsbólga, sarpabólga, sveppasýking í munni, skútabólga, nefkoksbólga, nefslímubólga, áblástur (herpes simplex), húðsýking
	
	
	drepmyndandi fells-bólga*

	Æxli, góðkynja, illkynja og ótilgreind (einnig blöðrur og separ)
	
	
	
	
	aðgreiningarheilkenni (differentiation syndrome)*,a

	Blóð og eitlar
	daufkyrningafæð ásamt hita*, daufkyrningafæð, hvítfrumufæð, blóðflagnafæð, blóðleysi
	blóðfrumnafæð*, beinmergsbilun
	
	
	

	Ónæmiskerfi
	
	
	ofnæmisviðbrögð
	
	

	Efnaskipti og næring
	lystarleysi, minnkuð matarlyst, blóðkalíumlækkun
	vessaþurrð
	
	æxlislýsuheilkenni
	

	Geðræn vandamál
	svefnleysi
	ringlunarástand, kvíði
	
	
	

	Taugakerfi
	svimi, höfuðverkur
	innankúpublæðing*, yfirlið, svefndrungi, svefnhöfgi
	
	
	

	Augu
	
	blæðing í auga, tárublæðing
	
	
	

	Hjarta
	
	vökvasöfnun í gollurshúsi
	gollurshússbólga
	
	

	Æðar
	
	lágþrýstingur*, háþrýstingur, réttstöðu-þrýstingsfall, margúll
	
	
	

	Öndunarfæri, brjósthol og miðmæti
	mæði, blóðnasir
	vökvi í fleiðruholi, áreynslutengd mæði, kok-og barkakýlisverkur
	
	millivefslungnasjúkdómur
	

	Meltingarfæri
	niðurgangur, uppköst, hægðatregða, ógleði, kviðverkir (þ.m.t. í efri hluta kviðar og óþægindi í kvið)
	blæðing í meltingarvegi* (þ.m.t. blæðing í munni), gyllinæðarblæðing, munnbólga, tannholdsblæðing, meltingartruflanir
	
	
	

	Lifur og gall
	
	
	lifrarbilun*, ágengt lifrardá
	
	

	Húð og undirhúð
	depilblæðingar, kláði (þ.m.t. útbreiddur), útbrot, flekkblæðing
	purpuri, skalli, ofsakláði, roði, dílaútbrot
	bráður daufkyrningahúðsjúkdómur með hita, ákomudrep
	
	æðabólga í húð

	Stoðkerfi og bandvefur
	liðverkir, stoðkerfisverkir (þ.m.t. verkir í baki, beinum og útlimum)
	vöðvakippir, vöðvaverkir
	
	
	

	Nýru og þvagfæri
	
	nýrnabilun*, blóðmiga, kreatínínhækkun í sermi
	nýrnapíplublóðsýring
	
	

	Almennar aukaverkanir og aukaverkanir á íkomustað
	sótthiti*, þreyta, þróttleysi, brjóstverkur, roði á stungustað, verkur á stungustað, viðbrögð á stungustað (ótilgreind)
	marblettir, margúll, herslismyndun, útbrot, kláði, bólga, litarbreytingar, hnútar og blæðingar (á stungustað), lasleiki, hrollur, blæðing við æðalegginn
	
	drep á stungustað
	

	Rannsóknaniðurstöður
	þyngdartap
	
	
	
	


*= í mjög sjaldgæfum tilvikum hafa dauðsföll verið tilkynnt
a= sjá kafla 4.4

Lýsing á völdum aukaverkunum
Aukaverkanir á blóð
Meðal algengustu (≥10%) aukaverkana á blóð tengdum meðferð með azasitidíni voru blóðleysi, blóðflagnafæð, daufkyrningafæð, daufkyrningafæð með hita og hvítfrumufæð, yfirleitt á 3. eða 4. stigi. Meiri hætta er á slíkum tilvikum samhliða fyrstu 2 meðferðarlotunum, en að þeim loknum kemur slíkt sjaldnar fram hjá sjúklingum þar sem blóðfræðileg starfsemi hefur lagast.
Flestum aukaverkunum á blóðmynd var fylgt eftir með mælingu á blóðgildum og frestun á næstu meðferðarlotu azasitidíns, með gjöf á fyrirbyggjandi sýklalyfjum og/eða vaxtarþáttum (s.s. G‑CSF) gegn daufkyrningafæð og blóðgjöf við blóðleysi eða blóðflagnafæð eftir þörfum.

Sýkingar
Beinmergsbæling getur leitt til daufkyrningafæðar og aukinnar sýkingarhættu. Alvarlegar aukaverkanir svo sem sýklasótt, þ.m.t. sýklasótt ásamt daufkyrningafæð, og lungnabólga hafa verið skráðar hjá sjúklingum sem gefið var azasitidín, í sumum tilvikum banvænar. Sýkingum er unnt að halda niðri með notkun sýklalyfja auk vaxtarþátta (s.s. G‑CSF) við daufkyrningafæð.

Blæðingar
Blæðing getur komið fram hjá sjúklingum sem fá azasitidín. Alvarlegar aukaverkanir eins og blæðingar í meltingarfærum og blæðingar í höfuðkúpu hafa sést. Sjúklingum skal fylgt eftir með tilliti til einkenna blæðinga, einkum þeim sem eru með blóðflagnafæð fyrir eða samhliða meðferð.

Ofnæmi
Alvarleg ofnæmisviðbrögð hafa verið skráð hjá sjúklingum sem fá azasitidín. Sé um að ræða svaranir sem líkjast bráðaofnæmissvörun skal tafarlaust hætta meðferð með azasitidíni og hefja viðeigandi einkennameðferð.

Aukaverkanir á húð og undirhúð
Flestar aukaverkanir á húð og undirhúð tengdust stungustað. Engar þessara aukaverkana leiddu til þess að meðferð með azasitidín væri hætt eða til minnkunar skammtastærðar azasitidíns í lykilrannsóknunum. Flestar aukaverkanir komu fram meðan fyrstu 2 lotur meðferðar stóðu yfir og almennt dró úr þeim í síðari lotunum. Í undirhúð komu fram aukaverkanir s.s. útbrot/bólga/kláði á stungustað, útbrot, roði og húðmein sem kunna að kalla á samhliða lyf, svo sem andhistamín, barkstera og bólgueyðandi gigtarlyf (NSAIDs). Þessar aukaverkanir á húð skal aðgreina frá sýkingum í mjúkvefjum sem stundum koma fyrir á stungustað. Sýkingar í mjúkvefjum, þ.m.t. húðbeðsbólga og drepmyndandi fellsbólga sem í mjög sjaldgæfum tilfellum hafa valdið dauðsföllum hafa verið tilkynntar við notkun azasitidíns eftir markaðssetningu lyfsins. Sjá klínískar leiðbeiningar um meðferð við aukaverkunum sem eru sýkingar í kafla 4.8 Sýkingar.

Aukaverkanir á meltingarfæri
Meðal algengustu skráðra aukaverkana í meltingarfærum við azasitidín meðferð eru hægðatregða, niðurgangur, ógleði og uppköst. Tekið var á þessum aukaverkunum eftir einkennum með gjöf lyfja gegn ógleði og uppköstum; stemmandi lyfjum við niðurgangi og hægðalyfjum og/eða hægðalosandi lyfjum við hægðatregðu.

Aukaverkanir á nýru
Greint hefur verið frá óeðlilegri nýrnastarfsemi, allt frá kreatínínhækkun í sermi og blóðmigu til nýrnapíplublóðsýringar, nýrnabilunar og dauðsfalla hjá sjúklingum á meðferð með azasitidíni (sjá kafla 4.4).

Aukaverkanir á lifur
Greint hefur verið frá tilvikum þar sem sjúklingar með mikla æxlisbyrði vegna meinvarpa hafa fengið lifrarbilun, hafa fallið í ágengt lifrardá og hafa látist meðan á meðferð með azasitidíni stóð (sjá kafla 4.4).

Hjartaatvik
Niðurstöður klínískrar rannsóknar þar sem sjúklingar með þekkta sögu um hjarta- og æðasjúkdóma eða lungnasjúkdóma voru teknir inn í rannsóknina sýndu aukna tíðni hjartaatvika hjá sjúklingum sem voru með nýgreint brátt mergfrumuhvítblæði (AML) og fengu meðferð með azasitidíni (sjá kafla 4.4).

Aldraðir
Takmarkaðar upplýsingar liggja fyrir um öryggi notkunar azasitidíns hjá sjúklingum ≥85 ára (14 sjúklingar [5,9%] ≥85 ára fengu meðferð í AZA-AML-001 rannsókninni). 

Börn 
Í rannsókn AZA-JMML-001 fengu 28 börn (1 mánaðar til yngri en 18 ára) meðferð með azasitidíni gegn MDS (n = 10) eða kyrninga- og einkjörnungahvítblæði hjá börnum (JMML) (n = 18) (sjá kafla 5.1).

Allir 28 sjúklingarnir upplifðu að minnsta kosti 1 aukaverkun og 17 (60,7%) upplifðu að minnsta kosti 1 meðferðartengt tilvik. Algengustu aukaverkanirnar sem greint var frá hjá börnum á heildina litið voru hiti, aukaverkanir á blóðmynd, þ.m.t. blóðleysi, blóðflagnafæð og daufkyrningafæð ásamt hita, og aukaverkanir á meltingarveg, þ.m.t. hægðatregða og uppköst.

Þrír þátttakendur fengu aukaverkun af meðferðinni sem leiddi til þess að meðferð með lyfinu var hætt (hiti, sjúkdómur ágerðist og kviðverkir).

Í rannsókn AZA-AML-004, fengu 7 börn (á aldrinum 2 til 12 ára) meðferð með azasitidíni við bakslagi bráðs mergfrumu hvítblæðis (AML) samkvæmt sameindaprófi (molecular relapse) eftir fyrsta heildarbata (first complete remission [CR1]) (sjá kafla 5.1).

Allir 7 sjúklingarnir fengu að minnsta kosti 1 meðferðartengda aukaverkun. Algengustu aukaverkanirnar sem tilkynnt var um voru daufkyrningafæð, ógleði, hvítfrumufæð, blóðflagnafæð, niðurgangur og hækkun alanín amínótransferasa (ALAT). Tveir sjúklingar fengu meðferðartengda aukaverkun sem leiddi til þess að hlé var gert á meðferð (daufkyrningafæð með hita og daufkyrningafæð).

Engar vísbendingar um nýjar aukaverkanir sem gefa ástæðu til sérstakra rannsókna á öryggi (safety signals), greindust hjá þeim takmarkaða fjölda barna sem fékk meðferð með azasitidíni meðan á klínísku rannsókninni stóð. Almennt öryggi var í samræmi við það sem sást hjá fullorðnum sjúklingum.

Tilkynning aukaverkana sem grunur er um að tengist lyfinu
Eftir að lyf hefur fengið markaðsleyfi er mikilvægt að tilkynna aukaverkanir sem grunur er um að tengist því. Þannig er hægt að fylgjast stöðugt með sambandinu milli ávinnings og áhættu af notkun lyfsins. Heilbrigðisstarfsmenn eru hvattir til að tilkynna allar aukaverkanir sem grunur er um að tengist lyfinu samkvæmt fyrirkomulagi sem gildir í hverju landi fyrir sig, sjá Appendix V.

4.9	Ofskömmtun

Tilkynnt var um eitt tilvik ofskömmtunar af azasitidíni meðan á klínískum rannsóknum stóð. Sjúklingur fékk niðurgang, varð óglatt og kastaði upp eftir að hafa fengið einn skammt í bláæð sem var að stærð um 290 mg/m², en það er næstum 4‑faldur sá skammtur sem mælt er með sem byrjunarskammti.

Eigi ofskömmtun sér stað skal fylgst með sjúklingnum með viðeigandi blóðgildatalningu og einnig gefa honum viðeigandi stuðningsmeðferð eftir því sem þörf er á. Ekki er þekkt neitt tiltekið mótefni gegn ofskömmtun azasitidíns.


5.	LYFJAFRÆÐILEGAR UPPLÝSINGAR

5.1	Lyfhrif

Flokkun eftir verkun: Æxlishemjandi lyf, pýrimidín hliðstæður; ATC flokkur: L01BC07

Verkunarháttur
Azasitidín er talið hafa æxlishemjandi áhrif með ýmis konar virkni, svo sem frumutengdri eiturvirkni á afbrigðilegar blóðmyndandi frumur í beinmerg og vanmetýlun DNA. Frumutengd eituráhrif azasitidíns stafa hugsanlega af ýmis konar virkni, svo sem hömlun á DNA, RNA og prótínsmíði, ílimun í DNA og RNA og virkjun leiða til DNA skemmda. Aðrar frumur en þær sem tengjast viðkomu/fjölgun eru tiltölulega ónæmar fyrir azasitidíni. Ílimun azasitidíns í DNA leiðir til vanvirkjunar DNA metýltransferasa sem leiðir til vanmetýlunar DNA.

DNA vanmetýlun afbrigðilega metýleraðra gena sem eiga þátt í eðlilegri frumuhringrás, frumusérhæfingu og leiðum til dauða geta valdið endurtjáningu gena og endurvakningu krabbameinsbælandi virkni krabbameinsfrumna. Ekki er vitað um hlutfallslegt vægi DNA vanmetýlunar miðað við frumutengda eiturvirkni eða aðra virkni azasitidíns hvað varðar klínískar niðurstöður.

Verkun og öryggi
Fullorðnir sjúklingar (MDS, CMML og AML [20 – 30% mergkímfrumur])
Verkun og öryggi azasitidíns voru rannsökuð í alþjóðlegri, fjölsetra, opinni, slembiraðaðri fasa 3 samanburðarrannsókn með samanburðarhóp (AZA PH GL 2003 CL 001) á fullorðnum sjúklingum með: miðlungs‑2 og há-áhættu mergrangvaxtarheilkenni samkvæmt “International Prognostic Scoring System” (IPSS), þrálátt blóðleysi með kímfrumnageri (RAEB), þrálátt blóðleysi með kímfrumnageri með ummyndun (RAEB‑T) og umbreytt langvinnt mergfrumu- og einkjörnungahvítblæði (mCMML) samkvæmt fransk-amerísk-breska flokkunarkerfinu FAB (French American British classification system). RAEB‑T sjúklingar (21–30% kímfrumur) eru taldir vera með brátt mergfrumuhvítblæði (AML) samkvæmt núverandi flokkunarkerfi Alþjóðaheilbrigðisstofnunarinnar. Azasitidín ásamt bestu stuðningsumönnun (BSC) (n=179) var borið saman við hefðbundna meðferð (CCR). Hefðbundin meðferð samanstóð eingöngu af bestu stuðningsumönnun (n=105), litlum skömmtum af cýtarabíni auk bestu stuðningsumönnunar (n=49) eða staðlaðri upphafskrabbameinslyfjameðferð auk bestu stuðningsumönnunar (n=25). Sjúklingar voru valdir fyrir fram af læknum sínum í 1 af 3 hefðbundnu meðferðarhópunum áður en slembiröðun fór fram. Sjúklingar fengu þetta fyrirfram ákveðna rannsóknarform ef þeir voru ekki valdir til þátttöku í azasitidín meðferð við slembiröðun. Meðal skilyrða til þátttöku var að sjúklingar þurftu að hafa hæfnisstöðuna 0–2 í samræmi við skala “Eastern Cooperative Oncology Group” (ECOG). Sjúklingar með afleiddant mergrangvöxt voru útilokaðir frá þátttöku í rannsókninni. Aðalendapunktur rannsóknarinnar var að allir lifðu af sjúkdóminn. Azasitidín var gefið sem skammmtur undir húð (s.c.), af stærðinni 75 mg/m² daglega í 7 daga með 21 dags hléi í kjölfarið (28‑daga meðferðarlota) en að miðgildi voru loturnar 9 (bil = 1–39) og að meðaltali voru loturnar 10,2. Innan meðferðarhópsins (Intent to Treat population, ITT) var miðgildi aldurs 69 ár (á bilinu 38 til 88 ára).

Í meðferðargreiningu á 358 sjúklingum (179 á azasitidíni og 179 með hefðbundna meðferð) var azasitidín meðferðin tengd lifun að miðgildi í 24,46 mánuði á móti lifun í 15,02 mánuði fyrir þá sem fengu hefðbundna umönnunarmeðferð, mismunurinn er 9,4 mánuðir, með lagskiptu log-rank p‑gildi 0,0001. Áhættuhlutfallið (HR) fyrir áhrif meðferðarinnar var 0,58 (95% CI: 0,43; 0,77). Tveggja ára lifunarhlutfall var 50,8% hjá sjúklingum sem fengu azasitidín á móti 26,2% hjá sjúklingum sem fengu hefðbundna umönnun (p<0,0001).

	Hlutfall lifenda
	Ferlisröðun p = 0,0001
HR = 0,58 [95% Cl: 0,43–0,77]
Dauðsföll: AZA = 82, CCR = 113
50,8%
24,46°mánuðir
15,02°mánuðir
26,2%
AZA
CCR


	
	Tími (mánuðir) frá slembiröðun


# í hættu
	AZA
	179
	152
	130
	85
	52
	30
	10
	1
	0

	CCR
	179
	132
	95
	69
	32
	14
	5
	0
	0


LYKILL: AZA = azasitidín; CCR = hefðbundin meðferð; CI = öryggisbil; HR = áhættuhlutfall

Lifunarárangur azasitidín meðferðar var stöðugur burtséð frá því hvaða hefðbundna meðferð (besta stoðmeðferð eingöngu, lítill skammtur af cýtarabíni auk bestu stoðmeðferðar eða hefðbundin upphafskrabbameinslyfjameðferð auk bestu stoðmeðferðar) var notuð í samanburðarhópnum.

Þegar IPSS frumuerfðafræðilegir undirhópar voru greindir komu fram svipaðar niðurstöður hvað varðar miðgildi heildarlifunar í öllum hópum (góðar, meðalgóðar, slæm frumuerfðafræði, þar með talin staklitnun 7).

Við greiningu aldursskiptra undirhópa kom í heild fram aukning á miðgildi lifunar innan allra hópa (<65 ára, ≥65 ára og ≥75 ára).

Meðferð með azasitidíni leiddi til þess að miðgildi tíma til dauða eða umbreytingar yfir í brátt mergfrumuhvítblæði (AML) var 13 mánuðir í samanburði við 7,6 mánuði hjá samanburðarhópnum sem fékk hefðbundna meðferð, bæting um 5,4 mánuði með lagskiptu log-rank p‑gildi = 0,0025.

Azasitidín meðferð var einnig tengd minnkun á frumufæð og tengdum einkennum.
Azasitidín meðferð leiddi til minnkaðrar þarfar á gjöf rauðra blóðkorna og blóðflagna. Af þeim sjúklingum í azasitidín hópnum sem voru háðir gjöf rauðra blóðkorna við grunnviðmið, urðu 45,0% óháðir gjöf rauðra blóðkorna meðan á meðferðinni stóð, samanborið við 11,4% sjúklinga í öllum hópunum sem fengu hefðbundna meðferð (tölfræðilega marktækur (p<0,0001) munur upp á 33,6% (95% CI: 22,4; 44,6)). Hjá sjúklingum sem voru háðir gjöf rauðra blóðkorna við grunnviðmið og urðu óháðir henni, var miðgildi tímans sem þeir voru óháðir gjöf rauðra blóðkorna 13 mánuðir í azasitidín hópnum.

Svörun sjúklinga var ýmist metin af rannsóknaraðila eða óháðri skoðunarnefnd, “the Independent Review Committee” (IRC). Heildarviðbrögðin (algjört sjúkdómshlé (CR) + hlutabati (PR)) voru samkvæmt úrskurði rannsóknaraðila 29% hjá azasitidín hópnum og 12% hjá sameinuðum hópum þeirra sem fengu hefðbundna meðferð (p=0,0001). Heildarviðbrögðin (CR + PR) samkvæmt úrskurði óháðu nefndarinnar, IRC, var 7% (12/179) í AZA PH GL 2003 CL 001 rannsókninni hjá azasitidín hópnum samanborið við 1% (2/179) hjá sameinuðum hópunum sem fengu hefðbundna meðferð (p=0,0113). Mismunurinn á matsniðurstöðum hjá IRC og rannsóknaraðila á viðbrögðunum stafa af forsendum sem “International Working Group” (IWG) setur sem skilyrði fyrir að framfarir teljist hafa orðið á gildum í útæðablóði og að þær framfarir séu áfram til staðar í 56 daga hið minnsta. Einnig var sýnt fram á aukna lifun meðal þeirra sjúklinga sem ekki höfðu sýnt heildarsvörun eða hlutasvörun í framhaldi af azasitidín meðferðinni. Blóðmeinafræðilegar framfarir (meiri eða minni) urðu samkvæmt úrskurði IRC hjá 49% sjúklinga sem fengu azasitidín samanborið við 29% sjúklinga úr sameinuðum hópum þeirra sem fengu hefðbundna meðferð (p<0,0001).

Meðal sjúklinga sem voru með eitt eða fleiri frumuerfðafræðilegt frávik samkvæmt grunnviðmiði, var hlutfall sjúklinga sem sýndu veruleg frumuerfðafræðileg viðbrögð svipað hjá azasitidín meðferðarhópnum og hjá sameinuðum hópunum sem fengu hefðbundna meðferð. Minni frumuerfðafræðileg viðbrögð voru tölfræðilega marktækt (p=0,0015) hærri í azasitidín hópnum (34%) samanborið við sameinuðu hópana sem fengu hefðbundna meðferð (10%).

Fullorðnir sjúklingar á aldrinum 65 ára og eldri með AML með >30% mergkímfrumur
Niðurstöðurnar sem settar eru fram hér á eftir standa fyrir hópinn sem ætlunin var að meðhöndla (e. intent-to-treat population) í AZA-AML-001 rannsókninni (sjá samþykkta ábendingu í kafla 4.1).

Verkun og öryggi azasitidíns var rannsakað í alþjóðlegri, fjölsetra, opinni, 3. stigs samanburðarrannsókn á samhliða hópum sjúklinga 65 ára og eldri með nýgreint, í fyrsta sinn (de novo) eða afleitt (secondary) AML með >30% beinmergskímfrumur samkvæmt flokkun Alþjóðaheilbrigðisstofnunarinnar og sem ekki voru hæfir til beinmergsígræðslu. Azasitidín ásamt bestu stuðningsumönnun (n = 241) var borið saman við hefðbundna meðferð. Hefðbundin meðferð fól í sér bestu stuðningsumönnun eina sér (n = 45), litla skammta af cýtarabíni ásamt bestu stuðningsumönnun (n = 158), eða staðlaða öfluga krabbameinslyfjameðferð með cýtarabíni og antracýklíni ásamt bestu stuðningsumönnun (n = 44). Sjúklingar voru valdir fyrirfram af læknum sínum í 1 af 3 hópum sem fengu hefðbundna meðferð, áður en slembiröðun fór fram. Sjúklingar fengu fyrirfram völdu meðferðina ef þeim var ekki slembiraðað á azasitidín. Meðal skilyrða fyrir þátttöku í rannsókninni var að sjúklingar þurftu að hafa 0–2 á ECOG frammistöðumati og miðlungsmikla eða litla hættu á frumuerfðafræðilegum frávikum. Aðalendapunktur rannsóknarinnar var heildarlifun.

Azasitidín var gefið undir húð í skammtinum 75 mg/m²/sólarhring í 7 daga sem fylgt var eftir með hvíldartímabili í 21 sólarhring (28 daga meðferðarlota) og var miðgildi fjölda meðferðarlota 6 lotur (á bilinu 1 til 28). Miðgildi hjá sjúklingum sem fengu bestu stuðningsumönnun eina sér var 3 lotur (á bilinu 1 til 20). Hjá sjúklingum sem fengu litla skammta af cýtarabíni var miðgildið 4 lotur (á bilinu 1 til 25) og hjá sjúklingum sem fengu staðlaða öfluga krabbameinslyfjameðferð var miðgildið 2 lotur (á bilinu 1 til 3 upphafslotur og 1 til 2 upprætingarlotur (e. consolidation cycles).

Upphafsgildi fyrir einstakar breytur voru sambærileg í hópunum sem fengu azasitidín og hópunum sem fengu hefðbundna meðferð. Miðgildi aldurs þátttakendanna var 75,0 ár (á bilinu 64 til 91 ár), 75,2% voru hvítir og 59,0% voru karlar. Við upphaf rannsóknarinnar voru 60,7% flokkaðir með AML sem ekki var skilgreint að öðru leyti; 32,4% með AML ásamt breytingum tengdum mergrangvexti; 4,1% með æxlisvöxt í merg sem tengdist meðferð og 2,9% með AML ásamt endurteknum erfðafræðilegum frávikum samkvæmt flokkun Alþjóðaheilbrigðisstofnunarinnar.

Í greiningu á hópnum sem ætlunin var að meðhöndla, á 488 sjúklingum (241 sem fengu azasitidín og 247 sem fengu hefðbundna meðferð) var miðgildi lifunar í tengslum við meðferð með azasitidíni 10,4 mánuðir samanborið við 6,5 mánuði hjá þeim sem fengu hefðbundna meðferð og var munurinn 3,8 mánuðir með lagskiptu “log-rank” p‑gildi 0,1009 (tvíhliða). Áhættuhlutfall fyrir áhrif meðferðarinnar var 0,85 (95% CI = 0,69; 1,03). Tíðni eins árs lifunar var 46,5% hjá sjúklingum sem fengu azasitidín samanborið við 34,3% hjá sjúklingum sem fengu hefðbundna meðferð.

Samkvæmt Cox PH líkani sem var aðlagað að fyrirfram skilgreindum þáttum varðandi horfur í upphafi var áhættuhlutfallið fyrir azasitidín samanborið við hefðbundna meðferð 0,80 (95% CI = 0,66; 0,99; p=0,0355).

Að auki, þrátt fyrir að rannsóknin hafi ekki verið nægilega öflug til að sýna fram á tölfræðilega marktækan mun við samanburð á azasitidíni og hópunum sem fengu fyrirfram völdu hefðbundnu meðferðina var lifun sjúklinganna sem fengu meðferð með azasitidíni lengri samanborið við hefðbundnu meðferðarmöguleikana, bestu stuðningsumönnun eina sér og litla skammta af cýtarabíni ásamt bestu stuðningsumönnun og var svipuð samanborið við staðlaða öfluga krabbameinslyfjameðferð ásamt bestu stuðningsumönnun.

Í öllum fyrirfram skilgreindum undirhópum (aldri [<75 ára og ≥75 ára], kyni, kynstofni, ECOG frammistöðumati [0, 1 eða 2], frumuerfðafræðilegrar áhættu við upphaf rannsóknarinnar [miðlungsmikil eða lítil], landfræðilegri staðsetningu, flokkun Alþjóðaheilbrigðisstofnunarinnar á AML [þ.m.t. AML ásamt breytingum tengdum mergrangvexti], fjölda hvítra blóðkorna við upphaf rannsóknar [≤5 × 109/l og >5 × 109/l], fjölda beinmergskímfrumna við upphaf rannsóknar [≤50% og >50%] og fyrri sögu um heilkenni mergrangvaxtar) var tilhneiging til ávinnings af azasitidíni með tilliti til heildarlifunar. Í nokkrum fyrirframskilgreindum undirhópum var áhættuhlutfall heildarlifunar tölfræðilega marktækt þ.m.t. hjá sjúklingum með litla frumuerfðafræðilega áhættu, sjúklingum með AML með breytingum tengdum mergrangvexti, sjúklingum <75 ára, kvenkyns sjúklingum og hvítum sjúklingum.

Blóðfræðileg og frumuerfðafræðileg svörun var metin af rannsakandanum og af óháðu skoðunarnefndinni og voru niðurstöður svipaðar. Heildartíðni svörunar (algjört sjúkdómshlé [CR] + algjört sjúkdómshlé með ófullkominni fjölgun blóðfrumna [CRi]) samkvæmt mati óháðu skoðunarnefndarinnar var 27,8% í hópnum sem fékk azasitidín og 25,1% í samanlagða hópnum sem fékk hefðbundna meðferð (p=0,5384). Hjá sjúklingum sem náðu CR eða CRi, var miðgildi tímalengdar sjúkdómshlés 10,4 mánuðir (95% CI = 7,2; 15,2) fyrir þá sem fengu azasitidín og 12,3 mánuðir (95% CI = 9,0; 17,0) fyrir þá sem fengu hefðbundna meðferð. Einnig var sýnt fram á ávinning með tilliti til lifunar hjá sjúklingum sem ekki höfðu náð fullkominni svörun við azasitidín, samanborið við hefðbundna meðferð.

Við meðferð með azasitidíni jókst fjöldi blóðfrumna í blóði og þörfin fyrir gjöf rauðra blóðkorna og blóðflagna minnkaði. Sjúklingur sem hafði fengið rauð blóðkorn eða blóðflögur einu sinni eða oftar undanfarna 56 daga þegar slembiröðun fór fram eða á undanförnum 8 vikum fyrir slembiröðun var skilgreindur sem háður gjöf rauðra blóðkorna eða blóðflagna við upphaf rannsóknarinnar. Sjúklingur var skilgreindur sem óháður gjöf rauðra blóðkorna og blóðflagna meðan á meðferðartímabilinu stóð ef hann hafði ekki fengið nein rauð blóðkorn eða blóðflögur í 56 daga samfellt meðan á tilkynningartímabilinu stóð.

Af sjúklingunum í hópnum sem fékk azasitidín og voru háðir gjöf rauðra blóðkorna við upphaf rannsóknarinnar urðu 38,5% (95% CI = 31,1; 46,2) óháðir gjöf rauðra blóðkorna á meðferðartímabilinu, samanborið við 27,6% (95% CI = 20,9; 35,1) sjúklinga í samanlögðum hópunum sem fengu hefðbundna meðferð. Hjá sjúklingum sem voru háðir gjöf rauðra blóðkorna við upphaf rannsóknarinnar og urðu óháðir gjöf rauðra blóðkorna meðan á meðferð stóð, var miðgildi þess tíma sem þeir voru óháðir gjöf rauðra blóðkorna 13,9 mánuðir í hópnum sem fékk azasitidín en náðist ekki í hópnum sem fékk hefðbundna meðferð.

Af sjúklingunum í hópnum sem fékk azasitidín og voru háðir gjöf blóðflagna við upphaf rannsóknarinnar urðu 40,6% (95% CI = 30,9; 50,8) óháðir gjöf blóðflagna á meðferðartímabilinu, samanborið við 29,3% (95% CI = 19,7; 40,4) sjúklinga í samanlögðum hópunum sem fengu hefðbundna meðferð. Hjá sjúklingum sem voru háðir gjöf blóðflagna við upphaf rannsóknarinnar og urðu óháðir gjöf blóðflagna meðan á meðferð stóð, var miðgildi þess tíma sem þeir voru óháðir gjöf blóðflagna 10,8 mánuðir í hópnum sem fékk azasitidín og 19,2 mánuðir í hópnum sem fékk hefðbundna meðferð.

Heilsutengd lífsgæði (e. Health-Related Quality of Life (HRQoL)) voru metin með EORTC QLQ-C30 spurningalistanum (e. European Organization for Research and Treatment of Cancer Core Quality of Life Questionnaire). HRQoL niðurstöður var hægt að greina hjá undirhópum í heildarrannsóknarhópnum. Þó að það séu takmarkanir á greiningunni, benda fyrirliggjandi upplýsingar til þess að sjúklingar upplifi ekki mikilvæga minnkun lífsgæða meðan á meðferð með azasitidíni stendur. 

Börn 
Rannsókn AZA-JMML-001 var alþjóðleg, fjölsetra, opin 2. stigs rannsókn, til að meta lyfjahvörf, lyfhrif, öryggi og verkun azasitidíni fyrir beinmergsígræðslu hjá börnum með nýgreint langt gengið MDS eða JMML. Aðalmarkmið klínísku rannsóknarinnar var að meta áhrif azasitidíni á svörunarhlutfall í 3. lotu, á 28. degi.

Sjúklingar (MDS, n = 10; JMML, n = 18, 3 mánaða til 15 ára; 71% karlkyns) fengu meðferð með azasitidíni 75 mg/m² gefið í bláæð, daglega á dögum 1 til 7 í 28 daga lotu í að lágmarki 3 lotur og að hámarki 6 lotur.

Skráning í MDS rannsóknararminn var stöðvuð eftir 10 MDS sjúklinga vegna skorts á verkun: engin staðfest svörun var skráð hjá þessum 10 sjúklingum.

Í JMML rannsóknararminum, voru skráðir 18 sjúklingar (13 með PTPN11, 3 með NRAS, 1 með KRAS stökkbreytingar í líkamsfrumum og 1 með klíníska greiningu á taugatrefjaæxlageri af tegund 1 [NF‑1]). Sextán sjúklingar luku 3 meðferðarlotum og 5 af þeim luku 6 lotum. Alls sýndu 11 JMML sjúklingar klíníska svörun í 3. lotu, á 28. degi, af þeim 11 þátttakendum voru 9 (50%) þátttakendur með staðfesta klíníska svörun (3 þátttakendur með cCR og 6 þátttakendur með cPR). Í hópi JMML sjúklinga sem hlutu meðferð með azasitidíni, voru 7 (43,8%) sjúklingar með viðvarandi blóðflagnasvörun (fjöldi ≥ 100 × 109/l) og 7 (43,8%) sjúklingar þörfnuðust blóðgjafar í beinmergsígræðslu. 17 af 18 sjúkling um fóru áfram í beinmergsígræðslu. 

Vegna hönnunar rannsóknarinnar (fáir sjúklingar og ýmsir truflandi þættir), er ekki hægt að álykta út frá þessari klínísku rannsókn hvort azasitidíni fyrir beinmergsígræðslu bæti lifun hjá JMML sjúklingum.

Rannsókn AZA-AML-004 var 2. stigs, fjölsetra, opin rannsókn, gerð til að meta öryggi, lyfhrif og verkun azasitidíni samanborið við enga krabbameinsmeðferð hjá börnum og ungum fullorðnum einstaklingum með bakslag AML samkvæmt sameindaprófi eftir CR1.

Sjö sjúklingar (miðgildi aldurs 6,7 ár [bil 2 til 12 ár]; 71,4% karlkyns) fengu meðferð með azasitidíni í bláæð, 100 mg/m2 daglega á dögum 1 til 7 í hverri 28 daga lotu í að hámarki 3 lotur.

Fimm sjúklingar voru metnir með lágmarkseftirstöðvar sjúkdómsvirkni (minimal residual disease, MRD) á degi 84 og 4 sjúklingar náðu annaðhvort stöðugleika samkvæmt sameindaprófi (n = 3) eða bata samkvæmt sameindaprófi (n = 1) og 1 sjúklingur fékk klínískt bakslag. Sex af 7 sjúklingum (90% [95% CI = 0,4; 1,0]) sem fengu meðferð með azasitidíni gengust undir beinmergsígræðslu.

Vegna þess hve úrtakið var lítið er ekki hægt að staðfesta verkun azasitidíni hjá börnum með AML.

Sjá upplýsingar um öryggi í kafla 4.8.

5.2	Lyfjahvörf

Frásog
Eftir að stakur 75 mg/m² skammtur af azasitidíni var gefinn undir húð, frásogaðist lyfið hratt og var hámarksstyrkur azasitidíns í blóðvökva 750 ±403 ng/ml 0,5 klst. eftir lyfjagjöf (fyrsti sýnistökupunktur). Heildaraðgengi azasitidíns eftir gjöf undir húð samanborið við gjöf í bláæð (stakra 75 mg/m² skammta) var u.þ.b. 89% byggt á svæðinu undir ferlinum (AUC).

Svæðið undir ferlinum og hámarksþéttni í plasma (Cmax) eftir gjöf azasitidíns undir húð voru í um það bil réttum hlutföllum þegar skammtar voru á bilinu 25 til 100 mg/m².

Dreifing
Í kjölfar lyfjagjafar í bláæð var meðal dreifingarrúmmálið 76 ±26 l og almenn úthreinsun var 147 ±47 l/klst.

Umbrot
Samkvæmt in vitro rannsóknarniðurstöðum virðast umbrot azasitidíns ekki eiga sér stað fyrir tilstuðlan cýtókróms P450 ísóensíma (CYP), UDP-glúkúrónósýl-transferasa (UGT), súlfótransferasa (SULT) eða glútatíón-transferasa (GST).

Azasitidín verður fyrir sjálfkrafa vatnsrofi og amínósviptingu fyrir tilstuðlan cytidín afamínasa. Í S9 ögnum í lifur manna var myndun umbrotsefna óháð NADPH sem bendir til þess að umbrot azasitidíns hafi ekki orðið fyrir tilstuðlan cýtókróm P450 ísóensíma. In vitro rannsókn á azasitidíni með ræktuðum lifrarfrumum úr mönnum gefur til kynna að azasitidín örvi ekki CYP 1A2, 2C19, 3A4 eða 3A5 við 1,0 µM til 100 µM styrk (þ.e. allt að u.þ.b. 30‑falt hærri en styrk sem unnt er að ná fram við klínískar aðstæður). Í rannsóknum sem gerðar voru til að meta hömlun ýmissa P450 ísóensíma (CYP 1A2, 2B6, 2C8, 2C9, 2C19, 2D6, 2E1 og 3A4) olli azasitidín ekki hömlun við styrk sem var allt að 100 µM. Því er ólíklegt að azasitidín hafi hvetjandi eða hamlandi áhrif á CYP ensím við blóðvökvastyrk sem unnt er að ná við klínískar aðstæður.

Brotthvarf
Azasitidín hreinsast hratt út úr blóðvökva og meðal helmingunartími brotthvarfs (t½) eftir lyfjagjöf undir húð nam 41 ±8 mínútum. Engin uppsöfnun á sér stað eftir 75 mg/m² gjöf af azasitidíni undir húð daglega í 7 daga. Útskilnaður með þvagi er helsta brotthvarfsleið azasitidíns og/eða umbrotsefna þess. Í kjölfar lyfjagjafar 14C-azasitidíns í bláæð kom 85% gefins geislavirks skammts fram í þvagi og eftir gjöf undir húð kom 50% gefins geislavirks skammts fram í þvagi, en <1% kom fram í hægðum.

Sérstakir hópar
Áhrif skertrar lifrarstarfsemi (sjá kafla 4.2), kyns, aldurs eða kynþáttar á lyfjahvörf azasitidíns hafa ekki verið formlega rannsökuð. 

Börn 
Í rannsókn AZA-JMML-001 var lyfjahvarfagreining ákvörðuð út frá 10 MDS og 18 JMML börnum á 7. degi í 1. lotu (sjá kafla 5.1). Miðgildi aldurs (bil) MDS sjúklinganna var 13,3 (1,9-15) ár og 2,1 (0,2-6,9) ár hjá JMML sjúklingum.

Eftir 75 mg/m2 skammt í bláæð, náði azasitidíni fljótt Cmax innan 0,083 klukkustunda hjá bæði MDS og JMML hópnum. Margfeldismeðaltal Cmax var 1.797,5 og 1.066,3 ng/ml og margfeldismeðaltal AUC0-∞ var 606,9 og 240,2 ng∙klst./ml, hjá MDS og JMML sjúklingum, í sömu röð. Margfeldismeðaltal dreifingarrúmmáls hjá MDS og JMML þátttakendum var 103,9 og 61,1 l, í sömu röð. Svo virtist sem heildarútsetning fyrir azasitidíni a í plasma væri meiri hjá MDS þátttakendum; þó kom fram miðlungshár til hár „milli-sjúklinga“ breytileiki fyrir bæði AUC og Cmax.

Margfeldismeðaltal t½ var 0,4 og 0,3 klst. og margfeldismeðaltal úthreinsunar var 166,4 og 148,3 l/klst. hjá MDS og JMML, í sömu röð.

Upplýsingar um lyfjahvörf úr rannsókn AZA-JMML-001 voru sameinaðar og bornar saman við upplýsingar um lyfjahvörf hjá 6 fullorðnum þátttakendum með MDS sem fengu 75 mg/m2 af azasitidíni í bláæð í rannsókn AZA-2002-BA-002. Meðalgildi Cmax og AUC0-t fyrir azasitidíni voru svipuð á milli fullorðinna sjúklinga og barna eftir gjöf í bláæð (2.750 ng/ml samanborið við 2.841 ng/ml og 1.025 ng∙klst./ml samanborið við 882,1 ng∙klst./ml, í sömu röð).

Í rannsókn AZA-AML-004, var gerð lyfjahvarfagreining hjá 6 af börnunum 7 sem höfðu að minnsta kosti eina mælanlega lyfjahvarfaþéttni eftir gjöf skammts (sjá kafla 5.1). Miðgildi aldurs (bil) AML sjúklinganna var 6,7 (2-12) ár.

Eftir endurtekna 100 mg/m2 skammta var margfeldismeðaltal Cmax og AUC0-tau í lotu 1 á degi 7 1557 ng/ml og 899,6 ng∙klst./ml, í sömu röð, með meiri breytileika milli þátttakenda (CV% var 201,6% og 87,8%, í sömu röð). Azasitidín náði Cmax hratt og var miðgildi tímalengdarinnar 0,090 klst. eftir gjöf í bláæð sem síðan lækkaði með margfeldismeðaltal t1/2 0,380 klst. Margfeldismeðaltal fyrir úthreinsun og dreifingarrúmmál var 127,2 l/klst. og 70,2 l, í sömu röð.

Lyfjahvarfafræðileg útsetning (fyrir azasitidíni) sem fram kom hjá börnum með AML með bakslag samkvæmt sameindaprófi eftir CR1 var sambærileg við útsetningu samkvæmt samanteknum gögnum frá 10 börnum með MDS og 18 börnum með JMML og einnig sambærileg við útsetningu fyrir azasitidíni hjá fullorðnum með MDS.

Skert nýrnastarfsemi

Skert nýrnastarfsemi hefur engin meiriháttar áhrif á lyfjahvörf m.t.t. útsetningar fyrir azasitidíni eftir gjöf stakra og endurtekinna skammta undir húð. Eftir gjöf staks 75 mg/m² skammts undir húð hækkuðu meðalgildi útsetningar (AUC og Cmax) hjá einstaklingum með vægt, miðlungsmikið og verulega skerta nýrnastarfsemi um 11–21%, 15–27% og 41–66%, talið upp í sömu röð, samanborið við einstaklinga með eðlilega nýrnastarfsemi. Engu að síður var útsetning á sama almenna bili útsetningar og fram kom hjá einstaklingum með eðlilega nýrnastarfsemi. Azasitidín má gefa sjúklingum með skerta nýrnastarfsemi án aðlögunar upphafsskammts að því gefnu að sjúklingarnir séu undir nákvæmu eftirliti hvað varðar eiturvirkni, þar sem azasitidín og/eða umbrotsefni þess skiljast fyrst og fremst út gegnum nýrun.

Lyfjaerfðafræði
Áhrif fjölvirkni þekktra cýtidín afamínasa á umbrot azasitidíns hafa ekki verið formlega rannsökuð.

5.3	Forklínískar upplýsingar

Azasitidín stuðlar bæði að genastökkbreytingum og litningavillum í frumukerfum baktería og spendýra in vitro. Hugsanleg krabbameinsvaldandi áhrif azasitidíns voru metin hjá músum og rottum. Azasitidín stuðlaði að myndun æxla í blóðmyndandi kerfi kvenkyns músa þegar það var gefið í kviðarhol 3 sinnum í viku í 52 vikur. Aukið nýgengi æxla kom fram í átfrumnakerfi, lungum, brjóstkirtli og húð hjá músum sem fengu azasitidín með lyfjagjöf í kviðarhol í 50 vikur. Rannsókn á æxlismyndun hjá rottum sýndi fram á aukið nýgengi æxla í eistum.

Rannsóknir sem gerðar voru á snemmkomnum eiturverkunum á fósturvísa hjá músum sýndi fram á 44% tíðni dauða fósturvísa í móðurkviði (aukið endursog) í kjölfar stakrar inndælingar í kviðarhol af azasitidíni meðan á myndun líffæra stóð. Þroskafrávik í heila hafa komið fram hjá músum sem fengu azasitidín þegar eða áður en harði gómurinn lokaðist. Hjá rottum olli azasitidín engum aukaverkunum þegar það var gefið áður en fósturvísir festist í legi en það hafði greinilega eiturverkandi áhrif þegar það var gefið meðan á líffæramyndun stóð. Fósturfrávik meðan á myndun líffæra stóð hjá rottum voru meðal annars: Frávik í miðtaugakerfi (útheili/heilahaul), frávik á útlimum (útlimasmæð, klumbufótur, samfingrun eða samtáun, vöntun táa eða fingra) og fleiri frávik (augnsmæð, óvenju lítill neðri kjálki, kviðarklofi, bjúgur og frávik á rifbeinum).

Þegar azasitidín var gefið karlkyns músum fyrir mökun við kvenkyns mýs sem ekki höfðu fengið lyfið dró úr frjósemi og afkvæmi dóu á síðari fósturvísaskeiðum og eftir fæðingu.

Meðferð á karlkyns rottum olli minni þyngd eistna og eistnalyppa, minnkuðu sáðfrumumagni, lægri meðgöngutíðni, fjölgun afbrigðilegra fósturvísa og dauða fleiri fósturvísa hjá kvendýrum eftir mökun (sjá kafla 4.6).


6.	LYFJAGERÐARFRÆÐILEGAR UPPLÝSINGAR

6.1	Hjálparefni

Mannitól (E421)

6.2	Ósamrýmanleiki

Ekki má blanda þessu lyfi saman við önnur lyf en þau sem nefnd eru í kafla 6.6.

6.3	Geymsluþol

Órofið hettuglas með stofni:
3 ár

Eftir blöndun:
Sýnt hefur verið fram á efna- og eðlisfræðilegan stöðugleika blandaðs lyfs við stofuhita í 1 klukkustund og við 2°C til 8°C í 8 klst. þegar Azacitidine Mylan er blandað með vatni fyrir stungulyf sem ekki hefur verið í kæli.

Auka má geymsluþol blandaðs lyfs með því að blanda lyfið með vatni fyrir stungulyf sem hefur verið í kæli (2°C til 8°C). Sýnt hefur verið fram á efna- og eðlisfræðilegan stöðugleika blandaðs lyfs í 22 klst. við 2°C til 8°C þegar Azacitidine Mylan er blandað með vatni fyrir stungulyf sem hefur verið í kæli (2°C til 8°C).

Frá örverufræðilegu sjónarmiði ætti að nota blandað lyfið tafarlaust. Ef það er ekki notað tafarlaust eru geymslutími og ástand við notkun á ábyrgð notanda og tíminn má ekki vera lengri en 8 klst við 2°C til 8°C þegar lyfið er blandað með vatni fyrir stungulyf sem ekki hefur verið í kæli og ekki lengri en 22 klst. þegar lyfið er blandað með vatni fyrir stungulyf sem hefur verið í kæli (2°C til 8°C).

6.4	Sérstakar varúðarreglur við geymslu

Engin sérstök fyrirmæli eru um geymsluaðstæður lyfsins.

Geymsluskilyrði eftir blöndun lyfsins, sjá kafla 6.3.

6.5	Gerð íláts og innihald

Litlaust hettuglas úr gleri af gerð I, lokað með gráum tappa úr halóbútýlgúmmíi og álinnsigli, sem inniheldur 100 mg af azasitidíni.

Pakkningastærðir: 1 hettuglas og 7 hettuglös.

6.6	Sérstakar varúðarráðstafanir við förgun og önnur meðhöndlun

Ráðleggingar varðandi örugga meðhöndlun
Azacitidine Mylan er frumudrepandi lyf og eins og á við um aðrar efnasamsetningar sem hugsanlega valda eiturvirkni skal gæta varúðar við meðhöndlun og blöndun azasitidín dreifa. Beita þarf þeim reglum sem gilda um rétta meðferð og förgun krabbameinslyfja.
Ef blönduð azasitidín dreifa kemst í snertingu við húð skal undireins hreinsa húðina vandlega með sápu og vatni. Ef blandan kemst í snertingu við slímhúð skal hún undireins skoluð vandlega með vatni.

Blöndunarferli
Azacitidine Mylan á að blanda með vatni fyrir stungulyf. Auka má geymsluþol blandaðs lyfs með því að blanda lyfið með vatni fyrir stungulyf sem hefur verið í kæli (2°C til 8°C). Nánari upplýsingar um geymslu blandaðs lyfs fara hér á eftir.

1.	Eftirfarandi hluti þarf að taka til:
Hettuglas(glös) með azasitidíni; hettuglas(glös) með vatni fyrir stungulyf; skurðaðgerðarhanska sem ekki hafa verið dauðhreinsaðir; þurrkur vættar alkóhóli og 5 ml sprautur til inndælingar með nálum.
2.	Draga skal 4 ml af vatni fyrir stungulyf upp í sprautuna og gætið þess að þrýsta fyrst út öllu lofti sem kann að hafa lokast inni í sprautunni.
3.	Nálinni á sprautunni sem inniheldur 4 ml af vatni skal stinga gegnum gúmmílokið á azasitidín hettuglasinu og síðan skal sprauta vatni fyrir stungulyf í hettuglasið.
4.	Þegar sprautan og nálin hafa verið fjarlægðar skal hrista hettuglasið kröftuglega uns dreifan er orðin jöfn og skýjuð. Eftir blöndun á hver ml dreifunnar að innihalda 25 mg af azasitidíni (100 mg/4 ml). Blandað efnið er einsleit, skýjuð dreifa, laus við kekki. Fleygja skal lausninni ef í henni er að finna stórar agnir eða kekki. Ekki má sía dreifuna eftir blöndun þar sem það gæti fjarlægt virka efnið. Hafa verður í huga að síur eru til staðar í sumum millistykkjum, oddum (spikes) og lokuðum kerfum; því má ekki nota slíkan búnað til lyfjagjafar eftir blöndun.
5.	Hreinsa skal gúmmílokið og setja nýja sprautu með nál í hettuglasið. Síðan skal snúa hettuglasinu á hvolf og ganga úr skugga um að oddurinn á nálinni sé undir yfirborði vökvans. Toga skal sprautubulluna svo til baka til að ná upp hæfilegu magni af lyfinu í rétta stærð af skammti og losið jafnframt burt úr sprautunni það loft sem kann að hafa lokast inni í henni. Síðan skal draga sprautuna með nálinni upp úr hettuglasinu og farga nálinni.
6.	Festa skal svo nýja nál til inndælingar undir húð (mælt er með víddinni 25) tryggilega við sprautuna.- Ekki skal þrýsta lyfi í gegnum nálina fyrir inndælingu, til að draga úr hættu á aukaverkunum á stungustaðnum.
7.	Þegar þörf er á fleiri en 1 hettuglasi skal endurtaka öll skref sem nefnd eru hér á undan vegna undirbúnings dreifunnar. Sé um að ræða skammtastærðir þar sem þörf er á fleiri en 1 hettuglasi, þá skyldi skipta hverjum skammti jafnt upp, s.s. 150 mg skammtur = 6 ml, 2 sprautur með 3 ml í hvorri sprautu. Vegna þess að ákveðið magn verður eftir í hettuglasinu og nálinni er ekki víst að hægt sé að draga alla dreifuna úr hettuglasinu.
8.	Innihaldi skömmtunarsprautunnar verður að endurdreifa rétt fyrir lyfjagjöf. Leyfa skal sprautunni sem fyllt er með blönduðu dreifunni að ná u.þ.b. 20°C–25°C hita í allt að 30 mínútur fyrir lyfjagjöf. Líði lengri tími en sem nemur 30 mínútum skal farga dreifunni með viðeigandi hætti og blanda nýjan skammt. Við endurdreifingu skal velta sprautunni kröftuglega milli lófanna uns blandan er orðin samleit og skýjuð að sjá. Fleygja skal lausninni ef í henni er að finna stórar agnir eða kekki.

Geymsla blandaðs lyfs
Geymsluskilyrði eftir blöndun lyfsins, sjá kafla 6.3.

Útreikningar stakra skammta
Heildarskammtastærð samkvæmt yfirborði líkamans (BSA) má finna út samkvæmt eftirfarandi útreikningum:
Heildarskammtastærð (mg) = Skammtur (mg/m²) × BSA (m²)

Taflan hér fyrir neðan fylgir aðeins sem dæmi um hvernig reikna megi út skammtastærðir með azasitidíni þegar gengið er út frá meðalgildi BSA og 1,8 m².

	Skammtur með mg/m²
(% af byrjunarskammti sem mælt er með)
	Heildarskammtur sem miðast við BSA-gildi 1,8 m²
	Fjöldi hettuglasa sem þarf
	Heildarmagn blandaðrar dreifu sem þarf

	75 mg/m² (100%)
	135 mg
	2 hettuglös
	5,4 ml

	37,5 mg/m² (50%)
	67,5 mg
	1 hettuglas
	2,7 ml

	25 mg/m² (33%)
	45 mg
	1 hettuglas
	1,8 ml



Aðferð við lyfjagjöf
Blönduðu Azacitidine Mylan skal sprauta undir húð (setjið nálina inn frá 45 – 90° horni) með nál af víddinni 25 í upphandlegg, læri eða kvið.-

Skömmtum sem eru stærri en 4 ml skal sprautað á tvo mismunandi staði á líkamanum.
Skipta þarf reglulega um stungustaði. Hverja inndælingu skal framkvæma í að minnsta kosti 2,5 cm fjarlægð frá þeirri síðustu og aldrei má sprauta á staði sem eru aumir, marðir, rauðir eða hafa harðnað.

Förgun
Farga skal öllum lyfjaleifum og/eða úrgangi í samræmi við gildandi reglur.


7.	MARKAÐSLEYFISHAFI

Mylan Pharmaceuticals Limited
Damastown Industrial Park, 
Mulhuddart, Dublin 15,
DUBLIN,
Írland


8.	MARKAÐSLEYFISNÚMER

EU/1/20/1426/001
EU/1/20/1426/002


9.	DAGSETNING FYRSTU ÚTGÁFU MARKAÐSLEYFIS / ENDURNÝJUNAR MARKAÐSLEYFIS

Dagsetning fyrstu útgáfu markaðsleyfis: 27. mars 2020
Nýjasta dagsetning endurnýjunar markaðsleyfis: 29. nóvember 2024


10.	DAGSETNING ENDURSKOÐUNAR TEXTANS

Ítarlegar upplýsingar um lyfið eru birtar á vef Lyfjastofnunar Evrópu http://www.ema.europa.eu og á vef Lyfjastofnunar

A.	FRAMLEIÐENDUR SEM ERU ÁBYRGIR FYRIR LOKASAMÞYKKT

Heiti og heimilisföng framleiðenda sem eru ábyrgir fyrir lokasamþykkt

APIS Labor GmbH
Resslstraße 9
Ebenthal 9065 
Austurríki

eða 

Fundació Privada Dau
Carrer Lletra C De La Zona Franca. 12-14
08040 Barcelona
Spann


eða 

Drehm Pharma GmbH
Hietzinger Hauptstraße 37
Wien, 1130, Austurríki

eða

Viatris Mylan Germany GmbH
Benzstrasse 1, Bad Homburg
61352, Þýskaland

Heiti og heimilisfang framleiðanda sem er ábyrgur fyrir lokasamþykkt viðkomandi lotu skal koma fram í prentuðum fylgiseðli.


B.	FORSENDUR FYRIR, EÐA TAKMARKANIR Á, AFGREIÐSLU OG NOTKUN

Ávísun lyfsins er háð sérstökum takmörkunum (sjá viðauka I: Samantekt á eiginleikum lyfs, kafla 4.2).


C.	AÐRAR FORSENDUR OG SKILYRÐI MARKAÐSLEYFIS

Samantektir um öryggi lyfsins (PSUR)

Skilyrði um hvernig leggja skal fram samantektir um öryggi lyfsins koma fram í lista yfir viðmiðunardagsetningar Evrópusambandsins (EURD lista) sem gerð er krafa um í grein 107c(7) í tilskipun 2001/83/EB og öllum síðari uppfærslum sem birtar eru í evrópsku lyfjavefgáttinni.


D.	FORSENDUR EÐA TAKMARKANIR ER VARÐA ÖRYGGI OG VERKUN VIÐ NOTKUN LYFSINS

Áætlun um áhættustjórnun

Markaðsleyfishafi skal sinna lyfjagátaraðgerðum sem krafist er, sem og öðrum ráðstöfunum eins og fram kemur í áætlun um áhættustjórnun í kafla 1.8.2 í markaðsleyfinu og öllum uppfærslum á áætlun um áhættustjórnun sem ákveðnar verða.

Leggja skal fram uppfærða áætlun um áhættustjórnun:
Að beiðni Lyfjastofnunar Evrópu.
Þegar áhættustjórnunarkerfinu er breytt, sérstaklega ef það gerist í kjölfar þess að nýjar upplýsingar berast sem geta leitt til mikilvægra breytinga á hlutfalli ávinnings/áhættu eða vegna þess að mikilvægur áfangi (tengdur lyfjagát eða lágmörkun áhættu) næst.



























VIÐAUKI III

A. ÁLETRANIR




UPPLÝSINGAR SEM EIGA AÐ KOMA FRAM Á YTRI UMBÚÐUM

YTRI ASKJA


1.	HEITI LYFS

Azacitidine Mylan 25 mg/ml stungulyfsstofn, dreifa
azasitidín


2.	VIRK(T) EFNI

Hvert hettuglas inniheldur 100 mg azasitidín. Eftir blöndun inniheldur hver ml af dreifu 25 mg azasitidín.


3.	HJÁLPAREFNI

Inniheldur mannitól


4.	LYFJAFORM OG INNIHALD

Stungulyfsstofn, dreifa.
1 hettuglas – 100 mg


5.	AÐFERÐ VIÐ LYFJAGJÖF OG ÍKOMULEIÐ(IR)

Lesið fylgiseðilinn fyrir notkun.
Eingöngu einnota. Hristið dreifuna duglega fyrir lyfjagjöf.
Til notkunar undir húð.


6.	SÉRSTÖK VARNAÐARORÐ UM AÐ LYFIÐ SKULI GEYMT ÞAR SEM BÖRN HVORKI NÁ TIL NÉ SJÁ

Geymið þar sem börn hvorki ná til né sjá.


7.	ÖNNUR SÉRSTÖK VARNAÐARORÐ, EF MEÐ ÞARF

Frumuskemmandi

8.	FYRNINGARDAGSETNING

EXP


9.	SÉRSTÖK GEYMSLUSKILYRÐI


10.	SÉRSTAKAR VARÚÐARRÁÐSTAFANIR VIÐ FÖRGUN LYFJALEIFA EÐA ÚRGANGS VEGNA LYFSINS ÞAR SEM VIÐ Á

Farga skal öllum lyfjaleifum og/eða úrgangi í samræmi við gildandi reglur.


11.	NAFN OG HEIMILISFANG MARKAÐSLEYFISHAFA

Mylan Pharmaceuticals Limited
Damastown Industrial Park, 
Mulhuddart, Dublin 15,
DUBLIN, 
Írland


12.	MARKAÐSLEYFISNÚMER

EU/1/20/1426/001
EU/1/20/1426/002


13.	LOTUNÚMER

Lot


14.	AFGREIÐSLUTILHÖGUN


15.	NOTKUNARLEIÐBEININGAR


16.	UPPLÝSINGAR MEÐ BLINDRALETRI

Fallist hefur verið á rök fyrir undanþágu frá kröfu um blindraletur.


17.	EINKVÆMT AUÐKENNI – TVÍVÍTT STRIKAMERKI

Á pakkningunni er tvívítt strikamerki með einkvæmu auðkenni.


18.	EINKVÆMT AUÐKENNI – UPPLÝSINGAR SEM FÓLK GETUR LESIÐ

PC:
SN:
NN:




LÁGMARKS UPPLÝSINGAR SEM SKULU KOMA FRAM Á INNRI UMBÚÐUM LÍTILLA EININGA

ÁLETRUN HETTUGLASS


1.	HEITI LYFS OG ÍKOMULEIÐ(IR)

Azacitidine Mylan 25 mg/ml stungulyfsstofn
azasitidín
Til notkunar undir húð (s.c.)


2.	AÐFERÐ VIÐ LYFJAGJÖF


3.	FYRNINGARDAGSETNING

EXP


4.	LOTUNÚMER

Lot


5.	INNIHALD TILGREINT SEM ÞYNGD, RÚMMÁL EÐA FJÖLDI EININGA

100 mg


6.	ANNAÐ


Frumuskemmandi













































B. FYLGISEÐILL




Fylgiseðill: Upplýsingar fyrir notanda lyfsins

Azacitidine Mylan 25 mg/ml stungulyfsstofn, dreifa
azasitidín

Lesið allan fylgiseðilinn vandlega áður en byrjað er að nota lyfið. Í honum eru mikilvægar upplýsingar.
Geymið fylgiseðilinn. Nauðsynlegt getur verið að lesa hann síðar.
Leitið til læknisins, lyfjafræðings eða hjúkrunarfræðingsins ef þörf er á frekari upplýsingum.
Látið lækninn, lyfjafræðing eða hjúkrunarfræðinginn vita um allar aukaverkanir. Þetta gildir einnig um aukaverkanir sem ekki er minnst á í þessum fylgiseðli. Sjá kafla 4.

Í fylgiseðlinum eru eftirfarandi kaflar:

1.	Upplýsingar um Azacitidine Mylan og við hverju það er notað
2.	Áður en byrjað er að nota Azacitidine Mylan
3.	Hvernig nota á Azacitidine Mylan
4.	Hugsanlegar aukaverkanir
5.	Hvernig geyma á Azacitidine Mylan
6.	Pakkningar og aðrar upplýsingar


1.	Upplýsingar um Azacitidine Mylan og við hverju það er notað

Upplýsingar um Azacitidine Mylan
Azacitidine Mylan er krabbameinslyf sem tilheyrir flokki lyfja sem nefnd eru andmetabólítar. Azacitidine Mylan inniheldur virka efnið azasitidín.

Við hverju Azacitidine Mylan er notað
Azacitidine Mylan er notað fyrir fullorðna í hópi þeirra sem geta ekki fengið beinmergsígræðslu við meðferð á:
alvarlegum mergrangvexti (MDS).
langvinnu mergfrumu- og einkjörnungahvítblæði (CMML).
bráðu mergfrumuhvítblæði (AML).

Þetta eru sjúkdómar sem hafa áhrif á beinmerg og geta truflað eðlilega myndun blóðkorna.

Verkun Azacitidine Mylan
Azacitidine Mylan verkar með því að koma í veg fyrir vöxt krabbameinsfrumna. Azasitidín fer inn í erfðaefni í frumum líkamans (ríbósakjarnsýru (RNA) og deoxýríbósakjarnsýru (DNA)). Talið er að það verki með því að breyta því hvernig frumurnar fá genin til að starfa og hætta að starfa og einnig með því að trufla nýmyndun RNA og DNA í frumum. Þessi verkun er talin geta stöðvað myndun og vöxt ungra blóðkorna í beinmerg sem valda mergrangvexti og drepið krabbameinsfrumur þegar um hvítblæði er að ræða.

Talaðu við lækninn eða hjúkrunarfræðinginn ef þú hefur spurningar um hvernig Azacitidine Mylan verkar eða hvers vegna lyfinu hefur verið ávísað fyrir þig.


2.	Áður en byrjað er að nota Azacitidine Mylan

Ekki má nota Azacitidine Mylan
ef um er að ræða ofnæmi fyrir azasitidíni eða einhverju öðru innihaldsefni lyfsins (talin upp í kafla 6).
ef þú ert með langt gengið lifrarkrabbamein.
ef þú ert með barn á brjósti.

Varnaðarorð og varúðarreglur
Leitið ráða hjá lækninum, lyfjafræðingi eða hjúkrunarfræðingnum áður en Azacitidine Mylan er notað:
ef þú ert með fækkun blóðflagna eða rauðra eða hvítra blóðkorna
ef þú ert með nýrnasjúkdóm
ef þú ert með lifrarsjúkdóm
ef þú ert með eða hefur haft hjartasjúkdóm, hefur fengið hjartaáfall eða hefur sögu um lungnasjúkdóm.

Azacitidine Mylan getur valdið alvarlegri ónæmissvörun sem kallast aðgreiningarheilkenni (differentiation syndrome) (sjá kafla 4).

Blóðrannsókn
Þú ferð í blóðrannsókn áður en meðferð með Azacitidine Mylan hefst og við upphaf hvers meðferðarskeiðs (sem kallast “lota”). Þetta er gert til þess að ganga úr skugga um að þú sért með nægilegt magn af blóðkornum og að lifur og nýru starfi rétt.

Börn og unglingar
Ekki er mælt með notkun Azacitidine Mylan fyrir börn og unglinga yngri en 18 ára.

Notkun annarra lyfja samhliða Azacitidine Mylan
Látið lækninn eða lyfjafræðing vita um önnur lyf sem eru notuð, hafa nýlega verið notuð eða kynnu að verða notuð.
Þetta er vegna þess að Azacitidine Mylan getur haft áhrif á verkun annarra lyfja. Auk þess geta sum önnur lyf haft áhrif á verkun Azacitidine Mylan.

Meðganga, brjóstagjöf og frjósemi
Við meðgöngu, brjóstagjöf, grun um þungun eða ef þungun er fyrirhuguð skal leita ráða hjá lækninum eða lyfjafræðingi áður en lyfið er notað.

Meðganga
Þú átt ekki að nota Azacitidine Mylan á meðgöngu, þar sem lyfið getur skaðað barnið.
Ef þú ert kona sem gæti orðið þunguð skaltu nota örugga getnaðarvörn meðan á meðferðinni með Azacitidine Mylan stendur og í 6 mánuði eftir að meðferð með Azacitidine Mylan lýkur.
Láttu lækninn strax vita ef þú verður þunguð meðan á meðferð stendur.

Brjóstagjöf
Þú mátt ekki vera með barn á brjósti ef þú notar Azacitidine Mylan. Ekki er þekkt hvort lyfið skilst út í brjóstamjólk.

Frjósemi
Karlmenn ættu ekki að geta börn meðan þeir fá meðferð með Azacitidine Mylan. Karlmenn eiga að nota örugga getnaðarvörn meðan á meðferð með Azacitidine Mylan stendur og í 3 mánuði eftir að meðferð með Azacitidine Mylan er hætt.

Ef þú óskar eftir að fá varðveitt sæði skaltu tala um það við lækninn áður en meðferðin hefst.

Akstur og notkun véla
Ekki á að aka eða nota tæki eða vélar ef þú finnur fyrir aukaverkunum, svo sem þreytu.


3.	Hvernig nota á Azacitidine Mylan

Áður en þér er gefið Azacitidine Mylan gefur læknirinn þér viðbótarlyf til að koma í veg fyrir flökurleika og uppköst við upphaf hverrar meðferðarlotu.

Ráðlagður skammtur er 75 mg á hvern m² líkamsyfirborðs. Læknirinn ákveður skammt lyfsins eftir almennu ástandi þínu, hæð og þyngd. Læknirinn athugar og metur framfarir hjá þér og hann getur breytt skammtinumef hann telur þörf á því.
Azacitidine Mylan er gefið á hverjum degi í eina viku og síðan verður 3 vikna hlé. Þessi “meðferðarlota” er endurtekin á 4 vikna fresti. Þú færð að öllu jöfnu 6 meðferðarlotur.

Lyfið er gefið með inndælingu undir húð og annast læknir eða hjúkrunarfræðingur það. Það er gefið undir húð á læri, maga eða upphandlegg.

Leitið til læknisins, lyfjafræðings eða hjúkrunarfræðingsins ef þörf er á frekari upplýsingum um notkun lyfsins.


4.	Hugsanlegar aukaverkanir

Eins og við á um öll lyf getur þetta lyf valdið aukaverkunum en það gerist þó ekki hjá öllum.

Gerðu lækninum straxs viðvart ef eftirfarandi aukaverkanir koma fram:
Syfja, skjálfti, gula, þaninn kviður og marblettir sem koma auðveldlega. Þetta geta verið einkenni lifrarbilunar sem getur verið lífshættuleg.
Þroti á fótleggjum og fótum, bakverkur, minnkuð þvaglát, aukinn þorsti, hraður hjartsláttur, sundl og ógleði, uppköst eða minnkuð matarlyst og tilfinning um rugl, eirðarleysi eða þreyta. Þetta geta verið einkenni nýrnabilunar sem getur verið lífshættuleg.
Hiti. Orsökin gæti verið sýking vegna lágs gildis hvítra blóðkorna, sem getur verið lífshættuleg.
Verkur fyrir brjósti eða mæði, e.t.v. samfara hita. Þetta getur stafað af sýkingu í lunga, þ.e. lungnabólgu sem getur verið lífshættuleg.
Blæðing. T.d. blóð í hægðum sem stafar af blæðingu í maga eða meltingarvegi, eða blæðing innan höfuðkúpu. Þetta geta verið einkenni of fárra blóðflagna í blóði.
Öndunarerfiðleikar, bólgnar varir, kláði eða útbrot. Þetta kunna að vera ofnæmisviðbrögð.

Aðrar aukaverkanir eru m.a.:

Mjög algengar aukaverkanir (geta komið fyrir hjá fleiri en 1 af hverjum 10 einstaklingum)
Fækkun rauðra blóðkorna (blóðleysi). Þú kannt að finna fyrir þreytu og fölva.
Fækkun hvítra blóðkorna. Þessu getur fylgt hiti. Þú ert einnig næmari fyrir sýkingum.
Fækkun blóðflagna. Þú ert í meiri hættu á blæðingum eða að fá marbletti.
Hægðatregða, niðurgangur, ógleði, uppköst.
Lungnabólga.
Brjóstverkur, mæði.
Þreyta.
Viðbrögð á stungustað, m.a. roði, verkur eða viðbrögð í húð.
Lystarleysi.
Liðverkir.
Marblettir.
Útbrot.
Rauðir eða rauðfjólubláir blettir undir húðinni.
Kviðverkur.
Kláði.
Hiti.
Særindi í nefi og hálsi.
Sundl.
Höfuðverkur.
Erfiðleikar með svefn (svefnleysi).
Blóðnasir.
Vöðvaverkir.
Máttleysi (þróttleysi).
Þyngdartap.
Lág gildi kalíums í blóði.

Algengar aukaverkanir (geta komið fyrir hjá allt að 1 af hverjum 10 einstaklingum)
Blæðing í höfði.
Bakteríusýking í blóði (sýklasótt). Þetta getur stafað af fækkun hvítra blóðkorna í blóði.
Beinmergsbilun. Bilunin getur valdið fækkun rauðra og hvítra blóðkorna og blóðflagna.
Tegund blóðleysis þar sem fækkun er á rauðum og hvítum blóðkornum ásamt fækkun blóðflagna.
Þvagfærasýking.
Veirusýking sem veldur áblæstri (herpes).
Blæðing úr tannholdi, blæðing í maga eða meltingarvegi, blæðing við endaþarm vegna gyllinæðar, blæðing í auga, blæðing undir húð eða í húðinni (margúll).
Blóð í þvagi.
Sár í munni eða á tungu.
Húðbreytingar þar sem sprautað er m.a. bólga, harður hnúður, mar, blæðing í húð (margúll), útbrot, kláði og breytingar á húðlit.
Roði á húð.
Húðsýking (húðbeðsbólga).
Sýking í nefi og hálsi eða særindi í hálsi.
Særindi í nefi eða nefrennsli, eða bólga í ennis- og/eða kinnholum.
Hár eða lágur blóðþrýstingur (háþrýstingur eða lágþrýstingur).
Mæði við hreyfingu.
Verkur í hálsi og barkakýli.
Meltingartruflanir.
Svefnhöfgi.
Almenn vanlíðunartilfinning.
Kvíði.
Ringlun.
Hárlos.
Nýrnabilun.
Vökvaskortur.
Hvít skán á tungu, innan á kinnum og stundum uppi í gómi, á tannholdi og hálseitlum (sveppasýking í munni).
Yfirlið.
Blóðþrýstingsfall í uppréttri stöðu (réttstöðuþrýstingsfall) sem veldur sundli þegar sest er upp úr liggjandi stöðu eða staðið er upp.
Syfja, svefndrungi.
Blæðing vegna æðaleggs.
Sjúkdómur sem hefur áhrif á garnir sem getur valdið hita, uppköstum og kviðverkjum (sarpabólga).
Vökvi umhverfis lungun.
Hrollur.
Vöðvakrampi.
Upphleypt útbrot með kláða í húð (ofsakláði).
Vökvasöfnun umhverfis hjartað.

Sjaldgæfar aukaverkanir (geta komið fyrir hjá allt að 1 af hverjum 100 einstaklingum)
Ofnæmisviðbrögð.
Skjálfti.
Lifrarbilun.
Stórir plómulitaðir, upphleyptir sársaukafullir flekkir á húð ásamt hita.
Sársaukafull sár á húð (húðbólgudrep).
Bólga í himnunni sem umlykur hjartað (gollurshússbólga).

Mjög sjaldgæfar aukaverkanir (geta komið fyrir hjá allt að 1 af hverjum 1.000 einstaklingum)
Þurr hósti.
Sársaukalaus þroti á fingurgómum (klumbufingur).
Æxlislýsuheilkenni – efnaskiptafylgikvilli sem getur átt sér stað meðan á krabbameinslyfjameðferð stendur og stundum jafnvel án meðferðar. Þessir fylgikvillar verða vegna niðurbrotsefna deyjandi krabbameinsfrumna og geta falið í sér eftirfarandi breytingar á efnasamsetningu blóðs: hækkun kalíums, fosfórs, þvagsýru og kalsíumlækkun sem leiðir til breytinga á nýrnastarfsemi, hjartslætti, veldur krömpum og jafnvel stundum dauða.

Tíðni ekki þekkt (ekki hægt að áætla tíðni út frá fyrirliggjandi gögnum)
Sýking í dýpri lögum húðar sem dreifist hratt, eyðileggur húð og vefi og getur verið lífshættuleg (drepmyndandi fellsbólga). 
Alvarleg ónæmissvörun (aðgreiningarheilkenni) sem getur valdið hita, hósta, öndunarerfiðleikum, útbrotum, minnkuðu þvagmagni, lágþrýstingi, þrútnun hand- eða fótleggja og hraðri þyngdaraukningu.
Bólga í æðum í húð sem getur valdið útbrotum (æðabólga í húð).


Tilkynning aukaverkana
Látið lækninn, lyfjafræðing eða hjúkrunarfræðinginn vita um allar aukaverkanir. Þetta gildir einnig um aukaverkanir sem ekki er minnst á í þessum fylgiseðli. Einnig er hægt að tilkynna aukaverkanir beint samkvæmt fyrirkomulagi sem gildir í hverju landi fyrir sig, sjá Appendix V. Með því að tilkynna aukaverkanir er hægt að hjálpa til við að auka upplýsingar um öryggi lyfsins.


5.	Hvernig geyma á Azacitidine Mylan

Læknirinn, lyfjafræðingur eða hjúkrunarfræðingur eru ábyrg fyrir geymslu Azacitidine Mylan. Þau eru einnig ábyrg fyrir réttri blöndun og að rétt sé staðið að förgun ónotaðs Azacitidine Mylan.

Geymið lyfið þar sem börn hvorki ná til né sjá.

Ekki skal nota lyfið eftir fyrningardagsetningu sem tilgreind er á miða og öskju hettuglassins. Fyrningardagsetning er síðasti dagur mánaðarins sem þar kemur fram.

Fyrir óopnuð hettuglös lyfsins eru engin sérstök fyrirmæli um geymsluaðstæður.

Þegar lyfið er notað strax
Þegar dreifan hefur verið útbúin skal nota hana innan 1 klukkustundar.

Þegar lyfið er notað síðar
Ef Azacitidine Mylan dreifan er útbúin með því að nota vatn fyrir stungulyf sem ekki hefur verið geymt í kæli verður að setja hana í kæli (2°C – 8°C) strax eftir að hún hefur verið útbúin og geyma hana þar í að hámarki 8 klukkustundir.

Ef Azacitidine Mylan dreifan er útbúin með því að nota vatn fyrir stungulyf sem hefur verið geymt í kæli (2°C – 8°C) verður að setja hana í kæli (2°C – 8°C) strax eftir að hún hefur verið útbúin og geyma hana þar í að hámarki 22 klukkustundir.

Dreifan skal hafa náð stofuhita (20°C – 25°C) allt að 30 mínútum áður en hún er notuð.

Ef stórar agnir eru til staðar í dreifunni skal farga henni.

Ekki má skola lyfjum niður í frárennslislagnir eða fleygja þeim með heimilissorpi. Leitið ráða í apóteki um hvernig heppilegast er að farga lyfjum sem hætt er að nota. Markmiðið er að vernda umhverfið.


6.	Pakkningar og aðrar upplýsingar

Azacitidine Mylan inniheldur
Virka innihaldsefnið er azasitidín. Eitt hettuglas með stofni inniheldur 100 mg azasitidín. Eftir blöndun með 4 ml af vatni fyrir stungulyf inniheldur blönduð dreifa 25 mg/ml azasitidín.
Önnur innihaldsefni eru mannitól (E421).

Lýsing á útliti Azacitidine Mylan og pakkningastærðir
Azacitidine Mylan er hvítur stungulyfsstofn, dreifa (stungulyfsstofn) og er í glerhettuglasi sem inniheldur 100 mg af azasitidíni. Hver pakkning inniheldur 1 hettuglas eða 7 hettuglös.

Markaðsleyfishafi

Mylan Pharmaceuticals Limited
Damastown Industrial Park, 
Mulhuddart, Dublin 15,
DUBLIN,
Írland

Framleiðandi

APIS Labor GmbH
Resslstraße 9
Ebenthal 9065 
Austurríki

eða 

Fundació Privada Dau Carrer Lletra C De La Zona Franca.  12-14
08040 Barcelona
Spánn

eða 

Drehm Pharma GmbH
Hietzinger Hauptstraße 37
Wien, 1130, Austurríki

eða

Viatris Mylan Germany GmbH
Benzstrasse 1, Bad Homburg
61352, Þýskaland

Hafið samband við fulltrúa markaðsleyfishafa á hverjum stað ef óskað er upplýsinga um lyfið:

	België/Belgique/Belgien
Viatris
Tél/Tel: + 32 (0)2 658 61 00

	Lietuva
Viatris UAB 
Tel: +370 5 205 1288


	България
Виатрис Майлан ЕООД
Тел.: +359 2 44 55 400

	Luxembourg/Luxemburg
Viatris
Tél/Tel: + 32 (0)2 658 61 00
(Belgique/Belgien)


	Česká republika
Viatris CZ s.r.o.
Tel: + 420 222 004 400

	Magyarország
Viatris Healthcare Kft.
Tel.: + 36 1 465 2100


	Danmark
Viatris ApS
Tlf: +45 28 11 69 32

	Malta
V.J. Salomone Pharma Ltd
Tel: + 356 21 22 01 74


	Deutschland
Viatris Healthcare GmbH 
Tel: +49 800 0700 800

	Nederland
Mylan BV
Tel: +31 (0)20 426 3300

	Eesti
Viatris OÜTel: + 372 6363 052

	Norge
Viatris AS
Tlf: + 47 66 75 33 00


	Ελλάδα 
Viatris Hellas Ltd 
Τηλ: +30 2100 100 002

	Österreich
Viatris Austria GmbH
Tel: +43 1 86390


	España
Viatris Pharmaceuticals, S.L.
Tel: + 34 900 102 712

	Polska
Viatris Healthcare Sp. z o.o.
Tel.: + 48 22 546 64 00


	France
Viatris Santé
Tél: +33 4 37 25 75 00

	Portugal
Mylan, Lda.
Tel: + 351 214 127 200


	Hrvatska
Viatris Hrvatska d.o.o.
Tel: +385 1 23 50 599

	România
BGP Products SRL
Tel: +40 372 579 000


	Ireland
Viatris Limited
Tel: +353 1 8711600

	Slovenija
Viatris d.o.o.
Tel: + 386 1 23 63 180


	Ísland
Icepharma hf.
Sími: +354 540 8000

	Slovenská republika
Viatris Slovakia s.r.o.
Tel: +421 2 32 199 100

	Italia
Viatris Italia S.r.l.
Tel: + 39 (0) 2 612 46921

	Suomi/Finland
Viatris Oy
Puh/Tel: +358 20 720 9555


	Κύπρος
CPO Pharmaceuticals Limited
Τηλ: +357 22863100

	Sverige
Viatris AB 
Tel: +46 (0)8 630 19 00


	Latvija
Viatris SIA 
Tel: +371 676 055 80

	



Þessi fylgiseðill var síðast uppfærður í {MM/ÁÁÁÁ}

Upplýsingar sem hægt er að nálgast annars staðar

Ítarlegar upplýsingar um lyfið eru birtar á vef Lyfjastofnunar Evrópu http://www.ema.europa.eu.

Þessi fylgiseðill er birtur á vef Lyfjastofnunar Evrópu á tungumálum allra ríkja Evrópska efnahagssvæðisins.

------------------------------------------------------------------------------------------------------------------------

Eftirfarandi upplýsingar eru einungis ætlaðar heilbrigðisstarfsmönnum:

Ráðleggingar varðandi örugga meðhöndlun
Azacitidine Mylan er frumudrepandi lyf og eins og á við um aðrar efnasamsetningar sem hugsanlega valda eiturvirkni skal gæta varúðar við meðhöndlun og blöndun azasitidín dreifa. Beita þarf þeim reglum sem gilda um rétta meðferð og förgun krabbameinslyfja.

Ef blönduð azasitidín dreifa kemst í snertingu við húð skal undireins hreinsa húðina vandlega með sápu og vatni. Ef blandan kemst í snertingu við slímhúð skal hún undireins skoluð vandlega með vatni.

Ósamrýmanleiki
Ekki má blanda þessu lyfi má ekki blanda saman við önnur lyf en þau sem nefnd eru hér á eftir (sjá “Blöndun”).

Blöndunarferli
Azacitidine Mylan á að blanda með vatni fyrir stungulyf. Auka má geymsluþol blandaðs lyfs með því að blanda lyfið með vatni fyrir stungulyf sem hefur verið í kæli (2°C til 8°C). Nánari upplýsingar um geymslu blandaðs lyfs fara hér á eftir.

1.	Eftirfarandi hluti þarf að taka til:
Hettuglas(glös) með azasitidíni; hettuglas(glös) með vatni fyrir stungulyf; skurðaðgerðarhanska sem ekki hafa verið dauðhreinsaðir; þurrkur vættar alkóhóli og 5 ml sprautur til inndælingar með nálum.
2.	Draga skal 4 ml af vatni fyrir stungulyf upp í sprautuna og gætið þess að þrýsta fyrst út öllu lofti sem kann að hafa lokast inni í sprautunni.
3.	Nálinni á sprautunni sem inniheldur 4 ml af vatni fyrir stungulyf skal stinga gegnum gúmmílokið á azasitidín hettuglasinu og síðan skal sprauta vatni fyrir stungulyf í hettuglasið.
4.	Þegar sprautan og nálin hafa verið fjarlægðar skal hrista hettuglasið kröftuglega uns dreifan er orðin jöfn og skýjuð. Eftir blöndun á hver ml dreifunnar að innihalda 25 mg af azasitidíni (100 mg/4 ml). Blandað efnið er einsleit, skýjuð dreifa, laus við kekki. Fleygja skal lausninni ef í henni er að finna stórar agnir eða kekki. Ekki má sía dreifuna eftir blöndun þar sem það gæti fjarlægt virka efnið. Hafa verður í huga að síur eru til staðar í sumum millistykkjum, oddum (spikes) og lokuðum kerfum; því má ekki nota slíkan búnað til lyfjagjafar eftir blöndun.
5.	Hreinsa skal gúmmílokið og setja nýja sprautu með nál í hettuglasið. Síðan skal snúa hettuglasinu á hvolf og ganga úr skugga um að oddurinn á nálinni sé undir yfirborði vökvans. Toga skal sprautubulluna svo til baka til að ná upp hæfilegu magni af lyfinu í rétta stærð af skammti og losið jafnframt burt úr sprautunni það loft sem kann að hafa lokast inni í henni. Síðan skal draga sprautuna með nálinni upp úr hettuglasinu og farga nálinni.
6.	Festa skal svo nýja nál til inndælingar undir húð (mælt er með víddinni 25) tryggilega við sprautuna.- Ekki skal þrýsta lyfi í gegnum nálina fyrir inndælingu, til að draga úr hættu á aukaverkunum á stungustaðnum.
7.	Þegar þörf er á fleiri en 1 hettuglasi skal endurtaka öll skref sem nefnd eru hér á undan vegna undirbúnings dreifunnar. Sé um að ræða skammtastærðir þar sem þörf er á fleiri en 1 hettuglasi, þá skyldi skipta hverjum skammti jafnt upp, s.s. 150 mg skammtur = 6 ml, 2 sprautur með 3 ml í hvorri sprautu. Vegna þess að ákveðið magn verður eftir í hettuglasinu og nálinni er ekki víst að hægt sé að draga alla dreifuna úr hettuglasinu.
8.	Innihaldi skömmtunarsprautunnar verður að endurdreifa rétt fyrir lyfjagjöf. Hitastig dreifunnar ætti að vera u.þ.b. 20°C–25°C þegar inndæling fer fram. Við endurdreifingu skal velta sprautunni kröftuglega milli lófanna uns blandan er orðin samleit og skýjuð að sjá. Fleygja skal lausninni ef í henni er að finna stórar agnir eða kekki.

Geymsla blandaðs lyfs
Til notkunar strax
Azacitidine Mylan-dreifuna má undirbúa rétt fyrir gjöf og gefa skal blandaða dreifu innan 1 klukkustundar. Líði lengri tími en 1 klukkustund á að fleygja blönduðu dreifunni á viðeigandi hátt og blanda nýjan skammt.

Til notkunar síðar
Þegar lyfið er blandað með vatni fyrir stungulyf sem ekki hefur verið í kæli verður að setja blönduðu dreifuna án tafar í kæli (2°C til 8°C) að hámarki í 8 klst. Ef dreifan er geymd í kæli lengur en 8 klst. á að fleygja henni á viðeigandi hátt og nýr skammtur blandaður.

Þegar lyfið er blandað með vatni fyrir stungulyf sem hefur verið í kæli (2°C til 8°C) verður að setja blönduðu dreifuna án tafar í kæli (2°C til 8°C) að hámarki í 22 klst. Ef dreifan er geymd í kæli lengur en 22 klst. á að fleygja henni á viðeigandi hátt og nýr skammtur blandaður.

Sprautan með blönduðu dreifunni er látin ná u.þ.b. 20°C–25°C hita í allt að 30 mínútur fyrir gjöf. Líði lengri tími en 30 mínútur á að farga dreifunni á viðeigandi hátt og blanda nýjan skammt.

Útreikningar stakra skammta
Heildarskammtastærð samkvæmt yfirborði líkamans (BSA) má finna út samkvæmt eftirfarandi útreikningum:

Heildarskammtastærð (mg) = Skammtur (mg/m²) × BSA (m²)

Taflan hér fyrir neðan fylgir aðeins sem dæmi um hvernig reikna megi út skammtastærðir með azasitidíni þegar gengið er út frá meðalgildi BSA og 1,8 m².

	Skammtur með mg/m²
(% af byrjunarskammti sem mælt er með)
	Heildarskammtur sem miðast við BSA-gildi 1,8 m²
	Fjöldi hettuglasa sem þarf
	Heildarmagn blandaðrar dreifu sem þarf

	75 mg/m² (100%)
	135 mg
	2 hettuglös
	5,4 ml

	37,5 mg/m² (50%)
	67,5 mg
	1 hettuglas
	2,7 ml

	25 mg/m² (33%)
	45 mg
	1 hettuglas
	1,8 ml



Aðferð við lyfjagjöf
Blönduðu Azacitidine Mylan skal sprauta undir húð (setjið nálina inn frá 45 – 90° horni) með nál af víddinni 25 í upphandlegg, læri eða kvið.

Skömmtum sem eru stærri en 4 ml skal sprautað á tvo mismunandi staði á líkamanum.

Skipta þarf reglulega um stungustaði. Hverja inndælingu skal framkvæma í að minnsta kosti 2,5 cm fjarlægð frá þeirri síðustu og aldrei má sprauta á staði sem eru aumir, marðir, rauðir eða hafa harðnað.

Förgun
Farga skal öllum lyfjaleifum og/eða úrgangi í samræmi við gildandi reglur.

